Lifan-Z/Chinese-poetries-txt huggingface dataset:
因登巨石知来处，勃勃元生绿藓痕。静即等闲藏草木，动时顷刻遍乾坤。横天未必朋元恶，捧日还曾瑞至尊。不独朝朝在巫峡，楚王何事谩劳魂。
十年踪迹走红尘，回首青山入梦频。紫陌纵荣争及睡，朱门虽贵不如贫。愁闻剑戟扶危主，闷见笙歌聒醉人。携取旧书归旧隠，野花啼鸟一般春。
暗喜莲峰作近邻，拨开云雾见师频。有时问个艰难字，便沐周旋说与人。唐李监应留后迹，汉蔡邕想是前身。堪嗟继踵无徒弟，笔法收藏在渭滨。
纪赠歌诗数百人，序师多艺各求新。未言篆隶飞龙凤，且说风骚感鬼神。琴有古声清耳目，鹤无凡态惹埃尘。英公所学还如此，不错承恩近紫宸。
是个碑文念得全，聪明灵性自天然。离吴别楚三千里，入洛游梁二十年。负艺已闻喧世界，高眠长见卧云烟。相逢与我情何厚，问佛方知宿有缘。
此事从来已绝疑，安然乐道合希夷。依山偶得还源旨，拂石闲题出格诗。水待冻开成细溜，薪从霜后拾枯枝。因兹永断攀缘意，誓与青松作老期。
古树交盘簇径深，阒无人到为难寻。祇和算计千般事，谁解消停一点心。冰锁瀑声中夜断，云吞岳影半天沈。寒灯欲绝禅初起，透牖疏风触短襟。
祇园闲适乐箪瓢，莫讶烟霞道路遥。龙穴定知潜碧海，鹏程终是望丹霄。拨云岩下来泉脉，嚼草坡边辨药苗。门锁薜萝无客至，庵前时有白云朝。
贪生养命事皆同，独坐闲居意颇慵。入夏驱驰巢树鹊，经春劳役探花蜂。石炉香尽寒灰薄，铁磬声微古锈浓。寂寂虚怀无一念，任从苍藓没行踪。
心地须教合死灰，藏机泯迹绝梯媒。芳兰祇为因香折，良木多从被直摧。寒逼花枝红未吐，日融水面绿全开。支颐独坐经窗下，一片云闲入户来。
达来何处更追寻，放旷谁论古与今。风带泉声流谷口，云和山影落潭心。资身自有衣中宝，济世谁藏室内金。策杖偶来林下坐，鸟声相和唱圆音。
事多兴废莫持论，唯有禅宗理可尊。似讷始平分别路，如愚方塞是非门。刳肠祇为生灵智，剖舌多因强语言。争似息机高卧客，年来年去道长存。
碧峤经年常寂寂，更无闲事可相于。超伦每效高僧行，得力难忘古佛书。落叶乱渠凭水荡，浮云翳月倩风除。方知懒与真空合，一衲闲披憩旧庐。
幽斋独坐绝参详，兀尔何如骤世忙。拯济终凭宏愿力，安闲须得守愚方。柴门半掩花空落，苔径虚踪草自荒。最好静中无一事，翛然唯得道芽长。
旷然不被兴亡坠，豁尔难教宠辱惊。鼓角城遥无伺候，轮蹄路绝免逢迎。暖眠纸帐茅堂密，稳坐蒲团石面平。祇有此途为上策，更无余事可关情。
触目堪嗟失路人，坦然王道却迷津。井藤梗上存余命，石火光中保幻身。任老岂知头顶白，忘缘谁觉世闲春。容颜枯槁元非病，亭沼消疏不是贫。
言行相应宜此地，空谈大隠也无端。升沈岐路非他得，生熟根机且自看。瞋火微烟还渐息，贪泉余润亦消干。平生正直须甘取，虚幻门中莫自瞒。
怡和心境了然同，大道无私处处通。举世岂怀身后虑，谁人暂省事前空。门开岩石千山月，帘卷溪楼一槛风。羸体健来知药力，缘心寂后觉神功。
进退应须与智论，浮萍自在为无根。埽门何太抛途辙，解珮犹能弃渥恩。草径旋封迷旧迹，苔阶乱织露新痕。不唯此景供游赏，无限烟萝尽一吞。
尘网休重织是非，冥心何不合玄微。庄周梦里多迷旨，惠子渔中少见机。拶路古松和冻折，盘空枯叶带霜飞。一言可达知音者，还得从吾此路归。
抱朴澄神蕴道光，石炉闲𦶟六时香。曳空横野云和静，逗石穿崖水自忙。晚圃雨来葵叶嫩，晴坡烧后蕨苗长。一心包尽乾坤内，莫把闲文更度量。
松萝闲锁一身孤，履道安禅是密谟。借问野云谁断续，思量春草自荣枯。多见异兽心堪伏，来惯幽禽不用呼。万物尽从成熟得，莫教容易丧工夫。
平生初志已酬之，怀抱怡然寂有归。古帙懒开缘得意，幽房长闭为忘机。数行鸟阵连云没，一带泉声隔岭微。道合古今浑总是，何须更虑昔年非。
青山一坐万缘休，努力应须与古俦。散诞襟怀因绝趣，消疏活计为无求。花明小砌和春月，松暗前轩带雨秋。景像自开还自合，怡然何必更忘忧。
自甘疏拙懒经营，大道从来戒满盈。但起贪心迷有限，谁能触目悟无生。云融远景危峰小，风戛寒溪野艇横。禅后不妨敷六义，祇图歌出野人情。
忙处须闲淡处浓，世情疏后道情通。了然得旨青冥外，兀尔虚心罔象中。泉细石根飞不尽，云蒙山脚出无穷。樵夫钓客虽闲散，未必真栖与我同。
且停多事莫矜夸，寂寞门中有道华。隈岭静同猿窟宅，栽松闲共鹤生涯。荣来祇爱添余禄，春过谁能悟落花。唯有卧云尘外客，无思无虑老烟霞。
沈沈竹院锁轻烟，澹澹霞光欲曙天。遇境偶吟情自逸，逢人话道意无偏。古松交处眠青帐，细草浓时坐碧毡。祇此逍遥何所得，蔬食寒寝度年年。
危岭如登百尺楼，千般异景望中收。浮生但向忙时过，万事须从静处休。道直岂教容鬼怪，理平唯祇使魔愁。空门莫说无知己，满目松萝是我俦。
巨侵层峦本自平，只缘人世强分明。五侯门外悲观意，长乐坡头去住情。学道不如忘有念，修身争是了无生。三祗功业犹难及，谁信尘劳直下明。
雾锁烟霾宴寂堂，含虚凝绿水云乡。搜玄偈里真风远，招隠诗中野思长。真柏最宜堆厚雪，危花终怯下轻霜。滔滔一点无依处，举足方知尽道场。
投足烟峦养病躯，驰求终是用工夫。千般有作皆从智，万种无依自合愚。意地已抛尘事业，心田唯种稻根株。非时免见千人世，野食山袍自有谟。
急景韶颜不可追，岂堪回首暂思之。浮云已断平生望，高节须存往日期。庭树任猿偷熟果，崖松停鹤惜高枝。轮蹄碌碌何时歇，辗尽红尘为阿谁。
幽栖岂可事徒然，昼讽莲经夜坐禅。吟里有声皆实相，定中无境不虚玄。直教似月临千界，还遣如空度万缘。从此必知宏此志，免教虚掷愧前贤。
何如深谷一遗人，宴坐经行不累身。废宅可嗟频换主，凋丛愁见几回春。尖尖石笑烟笼碧，点点苔钱雨洗新。堪笑古人非我意，居山多是避强秦。
有山有水更何忧，知足能令万事休。大道不从心外得，浮荣须向世闲求。冲开烟缕飞黄鸟，点破潭心瀁白鸥。好景尽归余掌握，岂劳艰险访瀛洲。
万事从来祇自招，安危由己路非遥。笙歌韵里花先落，松桧枝闲云未消。数下磬声孤月夜，一炉香翥白云朝。谁人会我高楼意，门掩空庭思寂寥。
万象从来一径通，但缘分别便西东。遗簪祇为情难尽，泣路方知意未穷。偃仰不抛青嶂里，往来多在白云中。平生分野应难比，涧饮林栖得古风。
遁逸从来格自高，莫将泰岳比秋毫。冷烟寒月真吾侣，瘦竹苍松是我曹。霜树叶疏幽径出，云泉声急晓风高。唯当话道闲吟外，时得工夫补毳袍。
任运腾腾无所依，闲游长坐性怡怡。疏林不遣闲人到，密意多应夜月知。骤雨过时苔路滑，拨云行处石桥危。尘沙劫尽清风在，何假虚名上古碑。
抱拙藏锋过暮年，高名何必指前贤。祇于心上标空界，谁说壶中别有天。郁密远林停宿务，萧骚疏竹埽寒烟。从兹不更移瓶锡，身外无余意了然。
息业怡神道最孤，藏名匿迹合良图。冥心难使龙神见，出语须教海岳枯。云驻庵前疑有意，鸟鸣庭际似相呼。资持随分安排了，最急应须与道俱。
松阴疏冷罩寒门，静见吾宗已绝论。驱得万途归理窟，更无一事出心源。烟云忽闭岩前洞，鸡犬时闻岭下村。放旷本来无别意，免教停海起波痕。
景虚情澹两何依，抱一冥真绝万机。松韵余风凉竹户，柏摇残露湿禅衣。岩灯雾逼寒光小，石像尘昏古画微。得趣了然无所虑，任缘终日送斜晖。
遁迹无图匿姓名，万重山后葺茅亭。随情因事搜新偈，探妙穷微阅古经。与道交时心绝念，从缘感处物通灵。应须长远存高节，屹屹乔松老更青。
闲思尘世大悠哉，进趣门中尽可该。抛却工夫平世路，枉劳心力构仙台。隘空云水千重合，匝野烟霞一径开。幸有圆成平坦处，辛勤谁解望山来。
千途尽向空源出，万景终归一路通。忽尔有心成大患，坦然无事却全功。春开小岫调新绿，水漾漂霞蘸晚红。莫道境缘能幻惑，达来何处不消融。
身心闲后思怡然，缅想难忘契道言。千种却教归淡薄，万般须是到根源。疏疏雨趁归巢鸟，密密烟藏抱子猿。禅罢吟来无一事，远山驱景入茅轩。
万境闲来情澹澹，群嚣息后思微微。当时白业无门入，今日玄关有路归。熟果不摇翻自落，生禽谁唤却惊飞。到头何用空忙得，任运应须待对机。
携筇闲步望山行，竟日逍遥任野情。上岭梯登危石侧，渡溪桥踏古槎横。绿罗水皱岩根急，红锦霞舒海面明。一轴咏怀高尚意，援毫因事偶吟成。
负气争权事可悲，金貂绣毂尽何之。唯闻野棘盘荒冢，祇见空陵叠坏碑。灯暗竹堂行道夜，烟昏石窟坐禅时。怡然自得真栖处，何用经营别路岐。
豪贵从他纵胜游，多欢终是复多愁。茅茨舍宇偏安稳，粪埽衣裳最自由。数片云飞书案上，一条泉路卧床头。分明自有安身处，争柰人闲不肯休。
高才宏略气凌云，世上浮名梦里身。苏氏谩称降六国，韩公休说卷三秦。当朝虽立千年事，古庙唯存一聚尘。毕竟思量浑大错，何如林下养天真。
高怀怡淡景相和，才到尘途事便多。碧嶂好期长定计，朱门唯见暂时过。雄雄负气争权路，岌岌新坟占野坡。成败分明刚不悟，未知凡俗意如何。
得理元来行自成，万般情断一心冥。樵人不到缘山僻，游客难逢为岳灵。食蘗苦心何日就，看花醉眼几时醒。索然身外无余物，云满前山水满瓶。
名利梯媒事已忘，唯凭拙直定行藏。探玄休炼长生药，助道时抄歇食方。溪汲古痕山雨涨，树摧残枿野风狂。一言欲寄休回首，尘路如今事正忙。
岂是疏慵僻爱山，且图余事不相关。休夸凤诏千年贵，难敌禅扉半日闲。透水戏鱼随浪没，投巢孤鹤带云还。自然得到无心地，寂寂虚堂一景闲。
林下安身别有方，营营何太路岐忙。侯门梦过光阴促，禅室玄栖气味长。引水灌花春日媚，移松夹道暑天凉。衔恩略报元功处，一炷晨风散后香。
万般惟道最堪依，一瞬荣枯万古悲。强笑低颜何忽忽，忘机绝虑自怡怡。潜龙终要投深浦，巢鸟应须占健枝。名利门中难立足，隠藏云水更何之。
退迹何人继昔贤，凡途终是事谋先。只知竞逐浮云富，谁解惊嗟逝水年。寒影半疏霜后树，秋声千点雨中禅。千般不更经营得，一榻无余任自然。
野景陶情皆得意，凡夫举目尽堪愁。秦川几度埋番骨，棘路还曾耸玉楼。幻体不知波上沫，狂心须认镜中头。浮生役役贪荣者，求到真空卒未休。
一生占断白云乡，适意孤高志自强。报晓音声栖鸟语，漏春消息早梅香。吟经徐傍芙蕖岸，得偈闲书薜荔墙。大道最亲无达者，苦携瓶锡叩禅堂。
养性摅情不记年，免寻云水更参禅。有心用处还应错，无意看时却宛然。析法尚嫌灰断果，烧丹堪愍地行仙。欲知此理谁人会，水自朝东月自圆。
世途从此免相关，万虑潜消野思闲。庵树逼春花自吐，岩巢欲暮鸟空还。门前雾闭疑无路，槛外云开忽有山。宴坐石岩樵径绝，姓名应不到人闲。
独行独坐任天然，幽隠难逢世网牵。一志直教齐大道，万般总是涉因缘。水磨涧石平如镜，春引岩藤直似弦。虚幻已知休更续，蹄轮应不到山前。
散诞疏狂得自然，免教拘迫事相牵。潜龙不离滔滔水，孤鹤唯宜远远天。透室寒光松槛月，逼人凉气石渠泉。非吾独了西来意，竹祖桐孙尽入玄。
绿柳堤边春色多，数树重重袅翠萝。红白花枝争鬭发，晴阴天气半相和。中山谩醉千壶酒，易水徒悲一曲歌。尘世无凭唯道外，荣枯瞬息尽消磨。
清平大业行皆奢，岂独尧时听所加。丰俭由人天不远，安危在智道非赊。关津防害翻为害，法令除邪却长邪。争似无言敷密化，既能成国又成家。
焦翼枯鳞成底事，分明可验莫愁哉。君恩只可量功受，世利应须任运来。岂信败从成处得，谁知荣是辱边媒。但看越分殊求者，唯向身中积祸胎。
栖真境界太玄乡，静见吾宗不可量。好句祇凭诗断送，闲缘唯遣道消亡。雨丝云织轻条密，烟素风抽细缕长。竟日虚怀无一事，金瓶秋水石炉香。
得丧从来事甚均，任缘徒用苦劳神。野蔬随分堪充口，石室依稀可庇身。碧海几时无去棹，红衢何日息征轮。若教求道如求利，举世浑成无事人。
数朝兴废狂风过，千载荣枯掣电飞。早向权门思息意，莫于尘世自沈机。一条水引闲花出，万里云随独鹤归。最要身安成大道，免教他后始知非。
幽栖带郭半山峰，密意虚怀莫可同。事到定中消息静，景于吟处炼磨空。玲珑色淡松根月，敲磕声清竹罅风。独坐独行谁会我，群星朝北水朝东。
三度曾经游此地，从缘权顺世闲情。登山虽有谢安志，遁迹惭无慧远名。翠叠寒枝松未老，影深幽径竹新成。莫言去住关怀抱，云本无心水自清。
南有天台事可尊，孕灵含秀独超群。重重曲涧侵危石，步步层岩踏碎云。金雀每从云里现，异香多向夜深闻。当知此界非凡界，一道幽奇各自分。
仙源佛窟有天台，今古嘉名遍九垓。石磴嵌空神匠出，瀑泉雄壮雨声来。景强偏感高僧住，地胜能令远思开。一等翘诚依此处，自然灵贶作梯媒。
智泉福海莫能逾，亲自王恩运睿谟。感现尽冥心境界，资持全固道根株。石梁低翥红鹦鹉，烟岭高翔碧鹧鸪。胜妙重重惟祷祝，永资军庶息灾虞。
凌晨迎请倍精诚，亲敬鲜花异处清。罗汉攀枝呈梵相，岩僧倚树现真形。神幡双出红霞动，宝塔全开白气生。都为王心标意切，满空盈月瑞分明。
幡花宝盖满清川，祈祷迎来圣半千。莫道圣缘无影响，须知嘉会有因缘。空中长似闻天乐，岩畔尝疑有地仙。何必更寻兜率去，重重灵应事昭然。
登云步岭涉烟程，好景随心次第生。圣者已符祥瑞事，地灵全副祷祈情。洞深重叠拖云湿，滩浅潺湲漱水清。愿满事圆归去路，便风相送片帆轻。
闲思连上景难齐，树绕仙乡路绕溪。明月夜舟渔父唱，春风平野鹧鸪啼。城边寄信归云外，花下倾杯到日西。更忆海阳垂钓侣，昔年相遇草萋萋。
篆写千文迈古今，感陶承旨撰碑阴。两朝雨露书中得，满箧诗章物外寻。衡岳水云长挂梦，帝城烟月不关心。西游去后无消息，想共陈抟一处吟。
曾闻洛下缀神仙，火树南栖几十年。白首自忻丹桂在，诗名已得四方传。行随秋渚将归雁，吟傍梅花欲雪天。今日还家莫惆怅，不同初上渡头船。
秋风汉北雁飞天，单骑那堪绕贺兰。碛暗更无岩树影，地平时有野烧瘢。貂披寒色和衣冷，剑佩胡霜隔匣寒。早晚横戈似飞尉，拥旄深入异田单。
钵略城边日欲西，游人却忆旧山归。牛羊集水烟黏步，雕鹗盘空雪满围。猎骑静逢边气薄，戍楼寒对暮烟微。横行总是男儿事，早晚重来似汉飞。
不将桂子种诸天，长得寻君水石边。玄豹夜寒和雾隠，骊龙春暖抱珠眠。山中宰相陶弘景，洞里真人葛稚川。一度相思一惆怅，水寒烟澹落花前。
金鼎光辉照雪袍，雒阳春梦忆波涛。尘埃满眼人情异，风雨前程马足劳。接塞峨眉通蜀险，过山仙掌倚秦高。别来无限幽求子，应笑区区味六韬。
莫学区区老一经，夷门关吏旧书生。晋朝灭后无中散，韩国亡来绝上卿。龙变洞中千谷冷，剑横天外八风清。好携长策干时去，免逐渔樵度太平。
雕鹗途程在碧天，彩衣东去复何言。二千宾客旧知己，十二山河新故园。吟看桂生溪月上，醉听鲲化海涛翻。好期圣代重相见，莫学袁生老竹轩。
孤云无定鹤辞巢，自负焦桐不说劳。服药几年期碧落，验符何处咒丹毫。子陵山晓红云密，青草湖平雪浪高。从此人稀见踪迹，还应选地种仙桃。
剑气徒劳望斗牛，故人别后阻仙舟。残春谩道深倾酒，好月那堪独上楼。何处是非随马足，由来得丧白人头。清风未许重携手，几度高吟寄水流。
闲居何处得闲名，坐掩衡茅损性灵。破梦晓钟闻竹寺，沁心秋雨浸莎庭。瓮边难负千杯绿，海上终眠万仞青。珍重先生全太古，应看名利似浮云。
碧江头与白云门，别后秋霜点鬓根。长记学禅青石寺，最思共醉落花村。林间竹有湘妃泪，窗外禽多杜宇魂。未棹扁舟重回首，采薇收橘不堪论。
病多慵引架书看，官职无才思已阑。穴凤瑞时来却易，人龙别后见何难。琴樽风月闲生计，金玉松筠旧岁寒。早晚烟村碧江畔，挂罾重对蓼花滩。
国风千载务重华，须逐浮云背若耶。无地可归堪种玉，有天教上且乘槎。白纶巾卸苏门月，红锦衣裁御苑花。他日成都却回首，东山看取谢鲲家。
岐山高与陇山连，制锦无私服晏眠。鹦鹉语中分百里，凤凰声里过三年。秦无旧俗云烟媚，周有遗风父老贤。莫役生灵种杨柳，一枝枝折灞桥边。
十年流落赋归鸿，谁傍昏衢驾烛龙。竹屋乱烟思梓泽，酒家疏雨梦临邛。千年别恨调琴懒，一片年光览镜慵。早晚休歌白石烂，放教归去卧群峰。
谁为梅花怨未平，一声高唤百龙惊。风当阊阖庭初静，月在姑苏秋正明。曲尽绿杨涵野渡，管吹青玉动江城。临流不欲殷勤听，芳草王孙旧有情。
依旧池边草色芳，故人何处忆山阳。书回科斗江帆暮，曲罢驺虞海树苍。吟望晓烟思桂渚，醉衣残月梦余杭。别来南国知谁在，空对襜褕一断肠。
织锦歌成下翠微，岂劳西去问搘机。未开水府珠先见，不掘丰城剑自辉。鳌逐玉蟾攀桂上，马随青帝踏花归。相逢半是云霄客，应笑歌牛一布衣。
几年帝里阻烟波，敢向明时叩角歌。看尽好花春卧稳，醉残红日夜吟多。印开夕照垂杨柳，画破寒潭老芰荷。昨夜前溪有龙鬭，石桥风雨少人过。
罢吟鹦鹉草芊芊，又泛鸳鸯水上天。一棹冷涵杨柳雨，片帆香挂芰荷烟。绿摇江澹萍离岸，红点云疏橘满川。何处邈将归画府，数茎红蓼一渔船。
芙蓉帘幕扇秋红，蛮府新郎夜䜩同。满座马融吹笛月，一楼张翰过江风。杯黏紫酒金螺重，谈转雕珰玉麈空。深荷良宵慰憔悴，德星池馆在江东。
狂歌白鹿上青天，可似兰塘钓紫烟。万卷祖龙坑外物，一泓孙楚耳中泉。翩翾蛮榼薰晴浦，毂辘鱼车响夜船。学取青莲李居士，一生杯酒在神仙。
谁如南浦傲烟霞，白葛衣轻称帽纱。碧玉蜉蝣迎客酒，黄金毂辘钓鱼车。吟歌云鸟归樵谷，卧爱神仙入画家。他日凤书何处觅，武陵烟树半桃花。
昔年南去得娱宾，顿逊杯前共好春。蚁泛羽觞蛮酒腻，凤衔瑶句蜀笺新。花怜游骑红随辔，草恋征车碧绕轮。别后青青郑南陌，不知风月属何人。
仆射陂前是传邮，去程雕鹗弄高秋。吟抛芍药裁诗圃，醉下茱萸饮酒楼。向日迥飞驹皎皎，临风谁和鹿呦呦。明年二月仙山下，莫遣桃花逐水流。
千里崤函一梦劳，岂知云馆共萧骚。半帘绿透偎寒竹，一榻红侵坠晚桃。蛮酒客稀知味长，蜀琴风定觉弦高。感君岩下闲招隠，细缕金盘鲙错刀。
暖掠红香燕燕飞，五云仙珮晓相携。花开鹦鹉韦郎曲，竹亚虬龙白帝溪。富贵万场归紫酒，是非千载逐芳泥。不知多少开元事，露泣春丛向日低。
鹊岩烟断玉巢敧，罨画春塘太白低。马踏翠开垂柳寺，人耕红破落花蹊。千年胜概咸原上，几代荒凉绣岭西。碧吐红芳旧行处，岂堪回首草萋萋。
长竿一系白龙吟，谁和驺虞发素琴。野客碧云魂易断，故人芳草梦难寻。天从补后星辰稳，海自潮来岛屿深。好向明庭拾遗事，莫教玄豹老泉林。
江上阴云锁梦魂，江边深夜舞刘琨。秋风万里芙蓉国，暮雨千家薜荔村。乡思不堪悲橘柚，旅游谁肯重王孙。渔人相见不相问，长笛一声归岛门。
白玉堆边蒋迳横，空涵二十四滩声。老无征战轩辕国，贫有茅茨帝舜城。丹凤昼飞群木冷，一龙秋卧九江清。时人莫笑非经济，还待中原致太平。
秦树朦胧春色微，香风烟煖树依依。边城夜静月初上，芳草路长人未归。折柳且堪吟晚槛，弄花何处醉残晖。钓乡千里断消息，满目碧云空自飞。
不随黄鹤起烟波，应笑无成返薜萝。看尽好花春卧稳，醉残红日夜吟多。高添雅兴松千尺，暗养清音竹数科。珍重仙曹旧知己，往来星骑一相过。
秋池云下白莲香，池上吟仙寄竹房。闲颂国风文字古，静消心火梦魂凉。三春蓬岛花无限，八月银河路更长。此境空门不曾有，从头好语与医王。
千钟紫酒荐菖蒲，松岛兰舟潋滟居。曲内橘香江客笛，字中岚气岳僧书。吟期汗漫驱金虎，坐约丹青跨玉鱼。七色花虬一声鹤，几时乘兴上清虚。
琵琶峡口月溪边，玉乳头佗忆旧川。一锡冷涵兰径路，片帆香挂橘洲烟。苔封石锦栖霞室，水迸衣珠喷玉蝉。莫道翩翩去如梦，本来吟鸟在林泉。
耿耿银河雁半横，梦敧金碧辘轳轻。满窗谢练江风白，一枕齐纨海月明。杨柳败梢飞叶响，芰荷香柄折秋鸣。谁人更唱阳关曲，牢落烟霞梦不成。
露下银河雁度频，囊中垆火几时真。数茎白发生浮世，一盏寒灯共故人。云外簟凉吟峤月，岛边花暖钓江春。何当归去重携手，依旧红霞作近邻。
铸时天匠待英豪，紫焰寒星匣倍牢。三尺何年拂尘土，四溟今日绝波涛。雄应垓下收蛇阵，滞想溪头伴豹韬。惜是真龙懒抛掷，夜来冲斗气何高。
鸟尽弓藏良可哀，谁知归钓子陵台。炼多不信黄金耗，吟苦须惊白发催。喘月吴牛知夜至，嘶风胡马识秋来。燕歌别后休惆怅，黍已成畦菊已开。
三皇上人春梦醒，东侯老大麒麟生。洞连龙穴全山冷，窗透鳌波尽室清。计拙耻居岩麓老，气狂惭与斗牛平。谁人为向青编上，直傍巢由写一名。
翰苑重求李谪仙，词锋颖利胜龙泉。朝趋建礼霞烘日，夜直承明月印天。圣主重知缘国士，相公多喜为同年。青春才子金门贵，蜀锦袍新夺日鲜。
扰扰尘埃白日忙，偶然来谒赞公房。行登峻岭跻攀倦，坐俯清泉笑傲凉。林静鸟声酬客语，风来花气逐人香。此时已觉凡尘断，分得高僧兴味长。
冲虚脱屣世绵绵，胜地人来尚凛然。不见彩云迎皓鹤，空留怪石漱清泉。侵阶蔓草迷香迳，偃盖寒松杂暮烟。静化信从无妄得，堪思汉武亦神仙。
厩马牵来哕哕嘶，马蹄随步蹑云梯。新街锦帐达三字，旧制星垣放五题。视草健毫从席选，受降恩诏待公批。仙才已在神仙地，逢见刘晨为指迷。
携筇何日别长沙，凤篆功夫世所嘉。秦岭夜吟残海月，章台春讲雨天花。净瓶远贮湘潭水，片衲晴披岳面霞。圣主有恩酬绝艺，帘前师号紫袈裟。
书札精奇已换鹅，仍闻依旧卧烟萝。诗成万首犹嫌少，酒饮千钟不怕多。乡寺夜开云梦月，石房寒锁洞庭波。知师收拾南归去，为忆渔人唱楚歌。
王谢高门江鲍才，东游何用更裴回。弦歌好就吴乡拜，簪组初从魏阙来。清酒一尊携潋滟，旧诗千首贮琼瑰。健颿轻櫂须行乐，莫效当时庾信哀。
白壁从来好丹青，无知个个乱题名。三涂地狱交谁忍，十八湔铜灌一瓶。镌龛必定添福利，凿壁多层证无生。唯报往来游玩者，辄莫于此骋书题。
嘴长毛短浅含膘，久向山中食药苗。蒸处已将蕉叶裹，熟时兼用杏浆浇。红鲜雅称金盘饤，熟软真堪玉箸挑。若把膻根来比并，膻根自合吃藤条。
粹钟衡岳诞吾师，十九彤廷赐紫衣。青简篆文穷妙绝，碧云诗句入玄微。降龙钵里无尘染，回雁峰前有梦归。他日好同莲社约，逸眠禅坐两忘机。
不将才名暂时夸，人仰声名遍海涯。月满朝衣听禁漏，更阑分直扫宫花。谏书未上先焚稿，御笔曾传立草麻。见说下朝无一事，小池栽苇学僧家。
家声曾与金张辈，官署去居何宋间。起得高斋临静曲，种成奇树学他山。鸳鸾终日同醒醉，萝薜常时共往还。贱子今朝独南去，不堪回首望清闲。
京口潮来曲岸平，海门风起浪花生。人行沙上见日影，舟过江中闻橹声。芳草远迷扬子渡，宿烟深映广陵城。游人乡思应如橘，相望须含两地情。
不共垂杨映绮寮，倚山临路自娇饶。游人过去知香远，谷鸟飞来见影摇。半隔烟岚遥隠隠，可堪风雨暮萧萧。城中春色还如此，几处笙歌案舞腰。
退公求静独临川，扬子江南二月天。百尺翠屏甘露阁，数帆晴日海门船。波澄濑石寒如玉，草接汀苹绿似烟。安得乘槎更东去，十洲风外弄潺湲。
吴公台下旧京城，曾掩衡门过十春。别后不知新景象，信来空问故交亲。宦游京口无高兴，习隠钟山限俗尘。今日喜为华表鹤，况陪鹓鹭免迷津。
缭绕长堤带碧浔，昔年游此尚青衿。兰桡破浪城阴直，玉勒穿花苑树深。宦路尘埃成久别，仙家风景有谁寻。那知年长多情后，重凭栏干一独吟。
从事蕲春兴自长，蕲人应识紫微郎。山资足后抛名路，莼菜秋来忆故乡。以道卷舒犹自适，临戈谈笑固无妨。如闻郡阁吹横笛，时望青谿忆野王。
怜君庭下木芙蓉，袅袅纤枝淡淡红。晓吐芳心零宿露，晚摇娇影媚清风。似含情态愁秋雨，暗减馨香借菊丛。默饮数杯应未称，不知歌管与谁同。
便返城𬮱尚未甘，更从山北到山南。花枝似雪春虽半，桂魄如眉日始三。松盖遮门寒黯黯，柳丝妨路翠毵毵。登临莫怪偏留恋，游宦多年事事谙。
所思何在杳难寻，路远山长水复深。衰草满庭空伫立，清风吹袂更长吟。忘情好醉青田酒，寄恨宜调绿绮琴。落日鲜云偏聚散，可能知我独伤心。
先生尝已佩真形，绀发朱颜骨气清。道秘未传鸿宝术，院深时听步虚声。辽东几度悲城郭，吴市终应变姓名。三十六天皆有籍，他年何处问归程。
今岁游山已恨迟，山中仍喜见辛夷。簪缨且免全为累，桃李犹堪别作期。晴后日高偏照灼，晚来风急渐离披。山郎不作同行伴，折是何由寄所思。
万里春阴乍履端，广庭风起玉尘干。梅花岭上连天白，蕙草阶前特地寒。晴去便为经岁别，兴来何惜彻宵看。此时鸳侣皆闲暇，赠答诗成禁漏残。
贾傅栖迟楚泽东，兰皋三度换秋风。纷纷世事来无尽，黯黯离魂去不通。直道未能胜社鼠，孤飞徒自叹冥鸿。知君多少思乡恨，暗在山城一笛中。
前年都尉没边城，帐下何人领旧兵。徼外瘴烟沉鼓角，山前秋日照铭旌。笙歌却返乌衣巷，部曲皆还细柳营。今日园林过寒食，马蹄犹拟入门行。
谢守高斋结构新，一方风景万家情。群贤讵减山阴会，远俗初闻正始声。水槛片云长不去，讼庭纤草转应生。阿连诗句偏多思，遥想池塘昼梦成。
野出西垣步步迟，秋光如水雨如丝。铜龙楼下逢闲客，红药阶前访旧知。乱点乍滋承露处，碎声因想滴蓬时。银台钥入须归去，不惜余欢尽酒卮。
经年相望隔重湖，一旦相逢在上都。塞诏官班聊慰否，埋轮意气尚存无。由来圣代怜才子，始觉清风激懦夫。若向西冈寻胜赏，旧题名处为踌蹰。
寒灯耿耿漏迟迟，送故迎新了不欺。往事并随残历日，春风宁识旧容仪。预惭岁酒难先饮，更对乡傩羡小儿。吟罢明朝赠知己，便须题作去年诗。
看看潘鬓二毛生，昨日林梢又转鶑。欲对春风忘世虑，敢言樽酒召时英。假中西阁应无事，筵上南威幸有情。不得车公终不乐，已教红袖出门迎。
高斋迟景雪初晴，风拂乔枝待早鶑。南省郎官名籍籍，东邻妓女字英英。流年倏忽成陈事，春物依稀有旧情。新岁相思自过访，不须虚左远相迎。
良宵丝竹偶成欢，中有佳人俯翠鬟。白雪飘飖传乐府，阮郎憔悴在人间。清风朗月长相忆，佩蕙纫兰早晚还。深夜酒空筵欲散，向隅惆怅鬓堪斑。
清晨待漏独徘徊，霄汉悬心不易裁。阁老深严归翰苑，夕郎威望拜霜台。青绫对覆蓬壶晚，赤棒前驱道路开。犹有西垣厅记在，莫忘同草紫泥来。
家家门外庐山路，唯有夫君乞假游。案牍乍抛公署晚，林泉已近暑天秋。海潮尽处逢陶石，江月圆时上庾楼。此去萧然好长往，人间何事不悠悠。
元帅楼船出治兵，落星山外火旗明。千帆日助江陵势，万里风驰下濑声。杀气晓严波上鹢，凯歌遥骇海边鲸。仲宣一作从军咏，回顾儒衣自不平。
征西府里日西斜，独试新炉自煮茶。篱菊尽来低覆水，塞鸿飞去远连霞。寂寥小雪闲中过，斑驳轻霜鬓上加。算得流年无奈处，莫将诗句祝苍华。
任公郡占好山川，谿水萦回路屈盘。南国自来推胜境，故人此地作郎官。风光适意须留恋，禄秩资贫且喜欢。莫忆班行重回首，是非多处是长安。
蒋山南望近西坊，亭馆依然锁院墙。天子未尝过细柳，将军寻已戍炖煌。欹倾怪石山无色，零落圆荷水不香。为将为儒皆寂寞，门前愁杀马中郎。
新安从事旧台郎，直气多才不可忘。一旦江山驰别梦，几年簪绂共周行。岐分出处何方是，情共穷通此义长。因附邻州寄消息，接舆今日信为狂。
吾兄失意在东都，闻说襟怀任所如。已纵乖慵为傲吏，有何关键制豪胥。县斋晓闭多移病，南亩秋荒忆遂初。知道故人相忆否，嵇康不得懒修书。
曾骑竹马傍洪涯，二十余年变物华。客梦等闲过驿阁，归帆遥羡指龙沙。名题小篆矜垂露，诗作吴吟对绮霞。岁暮定知回未得，信来凭为寄梅花。
寒风萧瑟楚江南，记室戎装挂锦帆。倚马未曾妨笑傲，斩牲先要厉威严。危言昔日尝无隠，壮节今来信不凡。唯有杯盘思上国，酒醪甜淡菜蔬甘。
性灵慵懒百无能，唯被朝参遣夙兴。圣主优容恩未答，丹经疏阔病相陵。脾伤对客偏愁酒，眼暗看书每愧灯。进与时乖不知退，可怜身计谩腾腾。
人间多事本难论，况是人间懒慢人。不解养生何怪病，已能知命敢辞贫。向空咄咄烦书字，与世滔滔莫问津。金马门前君识否，东方曼倩是前身。
夕郎忧国不忧身，今向天涯作逐臣。魂梦暗驰龙阙曙，啸吟闲绕虎谿春。朝车载酒过山寺，谏纸题诗寄野人。惆怅懦夫何足道，自离群后已同尘。
分司洗马无人问，辞客殷勤辍棹歌。苍藓满庭行径小，高梧临槛雨声多。春愁尽付千杯酒，乡思遥闻一曲歌。且共胜游消永日，西冈风物近如何。
大藩从事本优贤，幕府仍当北固前。花绕楼台山倚郭，寺临江海水连天。恐君到即忘归日，忆我游曾历二年。若许他时作闲伴，殷勤为买钓鱼船。
悬圃清虚乍过秋，看山寻水上兹楼。轻鸥的的飞难没，红叶纷纷晚更稠。风卷微云分远岫，浪摇晴日照中州。跻攀况有承华客，如在南皮奉胜游。
浮名浮利信悠悠，四海干戈痛主忧。三谏不从为逐客，一身无累似虚舟。满朝权贵皆曾忤，绕郭林泉已遍游。唯有恋恩终不改，半程犹自望城楼。
东京少长认维桑，书剑谁教入帝乡。一事无成空放逐，故人相见重凄凉。楼台寂寞官河晚，人物稀疏驿路长。莫怪临风惆怅久，十年春色忆维扬。
秋风海上久离居，曾得刘公一纸书。淡水心情长若此，银钩踪迹更无如。尝忧座侧飞鸮鸟，未暇江中觅鲤鱼。今日京吴建朱邸，问君谁共曳长裾。
昨宵宴罢醉如泥，惟忆张公大谷梨。白玉花繁曾缀处，黄金色嫩乍成时。冷侵肺腑醒偏蚤，香惹衣襟歇倍迟。今旦中山方酒渴，唯应此物最相宜。
朱云曾为汉家忧，不怕交亲作世仇。壮气未平空咄咄，狂言无验信悠悠。今朝我作伤弓鸟，却羡君为不系舟。劳寄新诗平宿憾，此生心气贯清秋。
失乡迁客在天涯，门掩苔垣向水斜。只就鳞鸿求远信，敢言车马访贫家。烟生柳岸将垂缕，雪压梅园半是花。惆怅明朝樽酒散，梦魂相送到京华。
常年寒食在京华，今岁清明在海涯。远巷蹋歌深夜月，隔墙吹管数枝花。鸳鸾得路音尘阔，鸿雁分飞道里赊。不是多情成二十，断无人解访贫家。
茱萸房重雨霏微，去国逢秋此恨稀。目极暂登台上望，心遥长向梦中归。荃蘼路远愁霜早，兄弟乡遥羡雁飞。唯有多情一枝菊，满杯颜色自依依。
放逐今来涨海边，亲情多在凤台前。且将聚散为闲事，须信华枯是偶然。蝉噪疏林村倚郭，鸟飞残照水连天。此中唯欠韩康伯，共对秋风咏数篇。
早年闻有蒯先生，二十余年道不行。抵掌曾论天下事，折腰犹悟俗人情。老还上国欢娱少，贫聚归资结束轻。迁客临流倍惆怅，冷风黄叶满山城。
闻道将军轻壮图，螺江城下委犀渠。旌旗零落沉荒服，簪履萧条返故居。皓首应全苏武节，故人谁得李陵书。自怜放逐无长策，空使卢谌泪满裾。
贾生三载在长沙，故友相思道路赊。已分终年甘寂寞，岂知今日返京华。麟符上相恩偏厚，隋苑留欢日欲斜。明旦江头倍惆怅，远山芳草映残霞。
江边微雨柳条新，握节含香二使臣。两绶对悬云梦日，方舟齐泛洞庭春。今朝草木逢新律，昨日山川满战尘。同是多情怀古客，不妨为赋吊灵均。
平生中表最情亲，浮世那堪聚散频。谢脁却吟归省阁，刘桢犹自卧漳滨。旧游半似前生事，要路多逢后进人。且喜新吟报强健，明年相望杏园春。
危言危行古时人，归向西山卧白云。买宅尚寻徐处士，餐霞终访许真君。容颜别后应如故，诗咏年来更不闻。今日城中春又至，落梅愁绪共纷纷。
念子才多命且奇，乱中抛掷少年时。深藏七泽衣如雪，却见中朝鬓似丝。旧德在人终远大，扁舟为吏莫推辞。孤芳自爱凌霜处，咏取文公白菊诗。
京江风静喜乘流，极目遥瞻万岁楼。喜气茏葱甘露晚，水烟波淡海门秋。五年不见鸾台长，明日将陪兔苑游。欲问平台门下吏，相君还许吐茵不。
盛府宾寮八十余，闭门高卧兴无如。梁王苑里相逢早，涧浦城中得信疏。狼藉杯盘重会面，风流才调一如初。愿君百岁犹强健，他日相寻隠士庐。
紫微垣里旧宾从，来向吴门谒府公。奉使谬持严助节，登门初识鲁王宫。笙歌隠隠违离后，烟水茫茫怅望中。日暮瓜洲江北岸，两行清泪滴西风。
故人相别动经年，候馆相逢倍惨然。顾我饮冰难辍棹，感君扶病为开筵。河湾水浅翘愁鹭，柳岸风微噪暮蝉。欲识酒醒魂断处，谢公祠畔客亭前。
三峰烟霭碧临谿，中有骚人理钓丝。会友少于分袂日，谪居多却在朝时。丹心历历吾终信，俗虑悠悠尔不知。珍重韩君与高子，殷勤书札寄相思。
去国离群掷岁华，病容憔悴愧丹沙。谿连舍下衣长润，山带城边日易斜。几处垂钩依野岸，有时披褐到乡家。故人书札频相慰，谁道西京道路赊。
清时沦放在山州，邛竹纱巾处处游。野日苍茫悲鹏舍，水风阴湿弊貂裘。鸡鸣候旦宁辞晦，松节凌霜几换秋。两首新诗千里道，感君情分独知丘。
羁游白社身虽屈，高步辞场道不卑。投分共为知我者，相寻多愧谪居时。离怀耿耿年来梦，厚意勤勤别后诗。今日谿边正相忆，雪晴山秀柳丝垂。
贾生去国已三年，短褐闲行皖水边。尽日野云生舍下，有时京信到门前。无人与和投湘赋，愧子来浮访戴船。满袖新诗好回去，莫随骚客醉林泉。
正怜东道感贤侯，何幸高冠脱楚囚。皖伯台前收别宴，乔公亭下舣行舟。四年去国身将老，百郡征兵主尚忧。更向鄱阳河上去，青衫憔悴泪交流。
戚戚逢人问所之，东流相送向京畿。自甘逐客纫兰佩，不料平民著战衣。树带荒村春冷落，江澄霁色雾霏微。时危道丧无才术，空手徘徊不忍归。
石渠册府神仙署，当用明朝第一人。腰下别悬新印绶，堂中皆是故交亲。龙池树色供清景，浴殿香风接近邻。从此翻飞应更远，遍寻三十六天春。
封疆多难正经纶，台阁如何不用君。江上又劳为小邑，箧中徒自有雄文。书生胆气人谁信，远俗歌谣主不闻。一首新诗无限意，再三吟咏向秋云。
细雨轻风采药时，褰帘隠几更何为。岂知泽畔纫兰客，来赴城中角黍期。多罪静思如锉蘗，赦书才听似含饴。谢公制胜常闲暇，愿接西州敌手棋。
田园经雨绿分畦，飞盖闲行九里堤。拂袖清风尘不起，满川芳草路如迷。林开始觉晴天迥，潮上初惊浦岸齐。怪得仙郎诗句好，断霞残照远山西。
抱瓮何人灌药畦，金衔为尔驻平堤。村桥野店景无限，绿水晴天思欲迷。横笛乍随轻吹断，归帆疑与远山齐。凤城回望真堪画，万户千门蒋峤西。
魂梦悠扬不奈何，夜来还在故人家。香蒙蜡烛时时暗，户映屏风故故斜。檀的慢调银字管，云鬟低缀折枝花。天明又作人间别，洞口春深道路赊。
绣幌银屏杳霭间，若非魂梦到应难。窗前人静偏宜夜，户内春浓不识寒。蘸甲递觞织似玉，含词忍笑腻于檀。锦书若要知名字，满县花开不姓潘。
南国佳人字玉儿，芙蓉双脸远山眉。仙郎有约长相忆，阿母无猜不得知。梦里行云还倏忽，暗中携手乍疑迟。因思别后闲窗下，织得回文几首诗。
湘浦怀沙已不疑，京城赐第岂前期。鼓声到晚知坊远，山色来多与静宜。簪屦尚应怜故物，稻粱空自愧华池。新诗问我偏饶思，还念鹪鹩得一枝。
惊蓬偶驻知多幸，断雁重联惬素期。当户小山如旧识，上墙幽藓最相宜。清风不去因栽竹，隙地无多也凿池。更喜良邻有嘉树，绿阴分得近南枝。
尝闻黟县似桃源，况是优游冠玳筵。遗爱非遥应卧理，祖风犹在好寻仙。朝衣旧识熏香史，禄米初营种秫田。大抵宦游须自适，莫辞离别二三年。
问君孤棹去何之，玉笥春风楚水西。山上断云分翠霭，林间晴雪入澄溪。琴心酒趣神相会，道士仙童手共携。他日时清更随计，莫如刘阮洞中迷。
梁王籍宠就东藩，还召邹枚坐兔园。今日好论天下事，昔年同受主人恩。石头城下春潮满，金柅亭边绿树繁。唯有音书慰离别，一杯相送别无言。
烦君更上筑金台，世难民劳藉俊才。自有声名驰羽檄，不妨谈笑奉樽罍。元规楼迥清风满，匡俗仙春画障开。莫忘故人离别恨，海潮回处寄书来。
闻君仙袂指洪涯，我忆情人别路赊。知有欢娱游楚泽，更无书札到京华。云间驿阁连江静，春满西山倚汉斜。此处相逢应见问，为言搔首望龙沙。
亡羊岐路愧司南，二纪穷通聚散三。老去何妨从笑傲，病来看欲懒朝参。离肠似线常忧断，世态如汤不可探。珍重加餐省思虑，时时斟酒压山岚。
身遥上国三千里，名在朝中二十春。金印不须辞入幕，麻衣曾此叹迷津。卷舒由我真齐物，忧喜忘心即养神。世路风波自翻覆，虚舟无计得沉沦。
南朝名士富仙才，追步东乡遂不回。丹井自深桐暗老，祠宫长在鹤频来。岩边桂树攀仍倚，洞口桃花落复开。惆怅霓裳太平事，一函真迹锁昭台。
先生曾有洞天期，犹傍天坛摘紫芝。处世自能心混沌，全真谁见德支离。玉霄尘闭人长在，金鼎功成俗未知。他日飚轮谒茅许，愿同鸡犬去相随。
平生心事向玄关，一入仙乡似旧山。白鹤唳空晴眇眇，丹砂流涧暮潺潺。尝嗟多病嫌中药，拟问真经乞小还。满洞烟霞互陵乱，何峰台榭是萧闲。
已开山馆待抽簪，更要岩泉欲洗心。常被松声迷细韵，急流花片落高岑。便疏浅濑穿莎径，始有清光映竹林。何日煎茶酝香酒，沙边同听暝猿吟。
今宵星汉共晶光，应笑罗敷嫁侍郎。斗柄易倾离恨促，河流不尽后期长。静闻天籁疑鸣佩，醉折荷花想艳妆。谁见宣猷堂上宴，一篇清韵振金铛。
微云疏雨淡新秋，晓梦依稀十二楼。故作别离应有以，拟延更漏共无由。那教人世长多恨，未必天仙不解愁。博望苑中残酒醒，香风佳气独迟留。
成名郊外掩柴扉，树影蝉声共息机。积雨暗封青藓径，好风轻透白𦈌衣。嘉鱼始赋人争诵，荆玉频收国自肥。独坐公厅正烦暑，喜吟新咏见玄微。
登高节物最堪怜，小岭疏林对槛前。轻吹断时云缥缈，夕阳明处水澄鲜。江城秋早催寒事，望苑朝稀足晏眠。庭有菊花樽有酒，若方陶令愧犹贤。
海门山下一渔舟，中有高人未白头。已驾安车归故里，尚通闺籍在龙楼。泉声漱玉窗前落，江色和烟槛外流。今日君臣厚终始，不须辛苦画双牛。
窗外虚明雪乍晴，檐前垂霤尽成冰。长廊瓦叠行行密，晚院风高寸寸增。玉指乍拈簪尚愧，金阶时坠磬难胜。晨餐堪醒曹参酒，自恨空肠病不能。
名遂功成累复轻，鲈鱼因起旧乡情。履声初下金华省，帆影看离石首城。化剑津头寻故老，同亭会上问仙卿。冥鸿高举真难事，相送何须泪满缨。
仙郎移病暑天过，却似冥鸿避罻罗。昼梦乍惊风动竹，夜吟时觉露沾莎。情亲稍喜贫居近，性懒犹嫌上直多。望苑恩深期勿药，青云岐路未蹉跎。
往岁曾游弄水亭，齐峰浓翠暮轩横。哀猿出槛心虽喜，伤鸟闻弦势易惊。病后簪缨殊寡兴，老来泉石倍关情。今朝池口风波静，遥贺山前有颂声。
蹇步还依列宿边，拱辰重认旧云天。自嗟多难飘零困，不似当年胆气全。鸡树晚花疏向日，龙池轻浪细含烟。从来不解为身计，一叶悠悠任大川。
时情世难消我道，薄宦流年厄此身。莫叹京华同寂寞，曾经兵革共漂沦。对山开户唯求静，贳酒留宾不道贫。善政空多尚淹屈，不知谁是解忧民。
逐客凄凄重入京，旧愁新恨两难胜。云收楚塞千山雪，风结秦淮一尺冰。置醴筵空情岂尽，投湘文就思如凝。更残月落知孤坐，遥望船窗一点星。
故人相别动相思，此地相逢岂素期。九子峰前闲未得，五谿桥上坐多时。甘泉从幸余知忝，宣室征还子未迟。且饮一杯消别恨，野花风起渐离披。
我持使节经韶石，君作闲游过武夷。两地山光成独赏，隔年乡思暗相知。洪涯坛上长岑寂，孺子亭前自别离。珍重分岐一杯酒，强加餐饭数吟诗。
桂籍知名有几人，翻飞相续上青云。解怜才子宁唯我，远作卑官尚见君。岭外独持严助节，宫中谁荐长卿文。新诗试为重高咏，朝汉台前不可闻。
但是豪家重牡丹，争如丞相阁前看。凤楼日暖开偏早，鸡树阴浓谢更难。数朵已应迷国艳，一枝何幸上尘冠。不知更许凭栏否，烂漫春光未肯残。
欲使新正识有年，故飘轻絮伴春还。近看琼树笼银阙，远想瑶池带玉关。润逐𪎌麰铺绿野，暖随杯酒上朱颜。朝来花萼楼中宴，数曲赓歌雅颂间。
往年淦水驻行轩，引得清流似月圆。自有谿光还碧甃，不劳人力递金船。润滋苔藓欺茵席，声入杉松当管弦。珍重诗人频管领，莫教尘土咽潺潺。
暂来城阙不从容，却佩银鱼隠玉峰。双涧水边欹醉石，九仙台下听风松。题诗翠壁称逋客，采药春畦狎老农。野鹤乘轩云出岫，不知何日再相逢。
西院春归道思深，披衣闲听暝猿吟。铺陈政事留黄阁，偃息神机在素琴。玉柄暂时疏末座，瑶华频复惠清音。开晴便作东山约，共赏烟霞放旷心。
秋暮天高稻穟成，落星山上会诸宾。黄花泛酒依流俗，白发满头思古人。岩影晚看云出岫，湖光遥见客垂纶。风烟不改年长度，终待林泉老此身。
重阳高会古平台，吟遍秋光始下来。黄菊后期香未减，新诗捧得眼还开。每因佳节知身老，却忆前欢似梦回。且喜清时屡行乐，是非名利尽悠哉。
禁里秋光似水清，林烟池影共离情。暂移黄阁只三载，却望紫垣都数程。满座清风天子送，随车甘雨郡人迎。绮霞阁上诗题在，从此还应有颂声。
忆共庭兰倚砌栽，柔条轻吹独依隈。自知佳节终堪赏，为惜流光未忍开。采撷也须盈掌握，馨香还解满樽罍。今朝旬假犹无事，更好登临泛一杯。
闻君竹马戏毗陵，谁道观风自六卿。今日声明光旧物，共看旌旆拥书生。斩蛟桥下谿烟碧，射虎亭边草路清。应念筵中倍离恨，老来偏重十年兄。
今夜银河万里秋，人言织女嫁牵牛。珮声寥亮和金奏，烛影荧煌映玉钩。座客亦从天子赐，更筹须为主人留。世间盛事君知否，朝下鸾台夕凤楼。
江海分飞二十春，重论前事不堪闻。主忧臣辱谁非我，曲突徙薪唯有君。金紫满身皆外物，雪霜垂领便离群。鹤归华表望不尽，玉笥山头多白云。
石渠东观两优贤，明主知臣岂偶然。鹓鹭分行皆接武，金兰同好共忘年。怀恩未遂林泉约，窃位空惭组绶悬。多少深情知不尽，好音相慰强成篇。
潮沟横趣北山阿，一月三游未是多。老去交亲难暂舍，闲中滋味更无过。谿桥树映行人渡，村径风飘牧竖歌。孤櫂乱流偏有兴，满川晴日弄微波。
台畔西风御果新，芳香精彩丽萧辰。柔条细叶妆治好，紫蒂红芳点缀匀。几朵得陪天上宴，千株长作洞中春。今朝圣藻偏流咏，黄菊无由更敢邻。
明光殿里夜迢迢，多病逢秋自寂寥。蜡炬乍传丹凤诏，御题初认白云谣。今宵幸识衢樽味，明日知停入合朝。为感君恩判一醉，不烦辛苦解金貂。
梁王旧馆枕潮沟，共引垂藤系小舟。树倚荒台风淅淅，草埋欹石雨修修。门前不见邹枚醉，池上时闻雁鹜愁。节士逢秋多感激，不须频向此中游。
王门嘉礼万人观，况是新承置醴欢。花烛喧阗丞相府，星辰摇动远游冠。歌声暂阕闻宫漏，云影初开见露盘。帝里佳期频赋颂，长留故事在金銮。
禅灵桥畔落残花，桥上离情对日斜。顾我乘轩惭组绶，羡师飞锡指烟霞。楼中西岭真君宅，门外南州处士家。莫道空谈便无事，碧云诗思更无涯。
风满潮沟木叶飞，水边行客驻骖𬴂。三朝恩泽冯唐老，万里乡关贺监归。世路穷通前事远，半生谈笑此心违。离歌不识高堂庆，特地令人泪满衣。
上闲精习渥洼骢，玉镂花鞍锦覆鬃。金埒无尘初裛露，朱旗向日自生风。雷传画鼓偏增气，星度飞球欲映空。共道宸游因习武，凯歌犹似奏平戎。
祁祁甘雨正当春，草树精神一倍新。匀洒农郊偏长麦，缓飘花槛不惊人。密随宫仗环青辂，普逐皇恩下紫宸。霁后楼台更堪望，满园桃李间松筠。
正仗临轩万国来，汉仪周礼尽堪咍。光浮云盖青龙转，香透椒花白兽开。庆赐应时均亿兆，卜年从此数京垓。群臣共感文明运，况是天言诫懋哉。
幔亭高敞九门前，银箭迟迟夜漏迁。明月静添华烛影，和风时度御炉烟。朱轮绣毂车声接，玉勒金羁马首骈。一曲云谣飞圣藻，万方歌咏仰尧天。
春晴纤霭映斜阳，羃羃偏能覆水乡。浓似庆云同馥郁，薄如轻素自飞扬。堤横新柳真成画，楼对遥山正好望。谁见朝元香案上，龙旗交影共腾骧。
浴殿晨开气象新，虚亭金井辘轳鸣。阴成杨柳千丝密，凉入襟怀一扇轻。寒水乍沉朱李熟，薰绡长有好风生。高楼更称频临望，台笠行歌麦陇青。
绿树阴阴惬豫游，早蝉清韵远还收。唤回昼梦和宫漏，引起微凉助麦秋。禁柳烟中飞乍觉，御沟声里听偏幽。群生遂性宸章悦，从此人间不识愁。
物茂时平日正长，翠华停驭眷方塘。文竿乍拂圆荷动，頳尾时翻素荇香。睿赏只应从暇豫，圣恩宁肯间沉翔。吞舟自是贪芳饵，犹笑成汤一面张。
长松修干列承明，虎盼龙盘气貌灵。风度乍闻琴曲调，巢高初见鹤仪形。枝笼陛戟寒生槛，叶带𬬻烟翠满庭。涧底山头各生殖，托根争似在青冥。
齐纨新裂月轮全，蝉雀分明彩翠鲜。救暍自符仁主意，扬风须假手中扇。暂遮楼日霞光透，半掩歌唇宝靥圆。一曲睿调精比兴，好将金石奉雕镌。
制法精微自帝尧，势如天阵布周遭。沉思迥觉忘千虑，妙诀终须附六韬。急劫未分香印匝，一枰初满月华高。御词仍许群臣和，愁杀山中玉兔毫。
常嫌群艺用心麤，不及棋枰出万途。妙似孙吴论上策，深如夔益赞𬣙谟。静陈玉槛连琴榻，密映珠帘对酒壶。圣智纵横归掌握，一先终不费多图。
群生遂性得天真，阳景无私发秀匀。尧历永从新律正，皇恩散作万方春。华林日丽红苞拆，太液冰消绿浪新。天意分明启昌运，岱宗即看报群神。
上林春暮紫英开，组绣成帷荫玉阶。艳逐晨光随步武，香和轻翠透襟怀。生成泽广时芳茂，鱼水情通乐韵谐。禁篽年年陪睿赏，何时梁甫奉燔柴。
杨柳依依水岸斜，鹢舟东去思无涯。坐临棋局延明月，行采题诗对落花。虚白亭中多宴赏，钱塘湖上剩烟霞。风光到处宜携酒，况有余杭阿姥家。
别离情绪两难任，消遣唯应有醉吟。冉冉光阴玄鬓改，勤勤书札旧情深。凉宵梦寐清淮月，永日徘徊玉树阴。野鹤乘轩无所用，角巾何日返中林。
朝退闲斋落叶天，道心真气本仙源。帘前风月澄秋景，门外轮蹄任世喧。棋罢早寒生北户，酒醒黄菊满西园。时人自有思齐者，践迹观形不在言。
早年南国日追随，冠剑晶荧佩陆离。匪石心诚徒自许，浮云踪迹信难知。官闲从饮扶头酒，地僻谁同敌手棋。门馆旧恩今更重，高斋遥枉谢公诗。
年少支离奈命何，悲秋怀旧苦吟多。龙泉有气终难掩，荆玉无瑕岂惮磨。会偶良工收杞梓，莫将闲梦挂烟萝。他年得路抟风去，肯念今朝煦沫么。
开筵别有邻居兴，卜夜应怜禁漏长。旧友不期争命驾，新姬凭宠剩传觞。香烟结雾笼金鸭，烛焰成花照杏梁。京邑衣冠多胜赏，鲈鱼争敢道思乡。
老大离群一倍愁，谿山风物且淹留。酝成春酒谁斟酌，抄得新书自校雠。莫似牧之矜旷达，须教子重让风流。恩门旧分知难忘，题取新诗上郡楼。
御宴宵陈敞百层，君恩芳景两难胜。风传天上九成乐，月映楼前万树灯。醉捧玉觞疑梦寐，静临丹槛似飞腾。因观谢守窗中咏，自愧瀛洲是滥登。
轧轧朱轮道路长，虎丘山下剩春光。军城旧是吴王国，郡守曾为谏署郎。祖席咏歌金玉振，下车条教蕙兰香。青云旧是高飞处，三载徘徊亦未妨。
蒙蒙膏雨远空迷，点滴圆纹水绕堤。柳带喜如和醉舞，花房愁似宿妆啼。烟笼麦陇连天阔，云映渔舟掠岸低。廉使解分天子念，一篇骚雅慰蒸黎。
精金百炼始知难，何似仙枝两度攀。名逐凤书归故里，身从鸟道入巴山。诏宣远俗皇恩厚，惠洽齐民利刃闲。珍重加餐顺风土，归来高步七人班。
征袍结束从宸游，边上尘清见戍楼。柏殿赋诗知是幸，茂陵多病自堪愁。清漳幽咽长流恨，铜雀荒凉几换秋。深羡高眠全道气，姓名应已在丹丘。
处处良工事笔锋，宣毫自昔最称雄。因思南国巾箱学，愿入兰台掌握中。委质幸归雕玉匣，操词曾侍兔园公。一篇丽藻真闲暇，共仰才多道不穷。
闻子东征效远官，行行春色黯离魂。中途辍棹寻吴苑，西向登楼望海门。𫛳舍曾嗟经岁谪，灵光空念岿然存。陵迁谷变今如此，为我停骖尽酒樽。
景陵山水旧知名，珍重诗人建隼行。未免簿书劳利刃，省贪烟月纵高情。扬雄阁下诸生送，陆羽门前百吏迎。圣代群贤皆得路，三年倾首望鹏程。
乘兴西游谁与同，一囊诗藁一枝筇。厌栖庐岳莲花社，却访南山紫阁峰。怀古有时应怅望，寻幽何处不从容。关中风物常牵梦，老卧闲曹转放慵。
常怜客子倦征岐，谁似曾郎得意归。厅琐石渠封简册，手持仙桂拜庭闱。舟横剑浦凌清濑，马过猿岩点翠微。却笑辽东千岁鹤，下来空叹昔人非。
圣朝无事九卿闲，蔼蔼东门彩服还。旧日高名齐汲郑，今朝至行似曾颜。更怜霜髩垂玄发，犹恨深居远旧山。老鹤乘轩真自愧，徘徊空在稻粱间。
一别高人世事多，归山歧路转蹉跎。定知上药延衰齿，每忆玄谈养太和。任道人生如梦寐，也从时态起风波。锦囊真箓遥相许，只待飙轮更一过。
筵上诗题共笔床，樽前酒兴话高阳。心清自觉官曹简，院静先知节候凉。南国少年推贵重，东堂前辈让贤良。好看双凤追飞处，胡粉新涂紫界墙。
忆在庐山始识君，当时惟拟共眠云。那知身计关前定，却向人间逐世纷。紫阁峰前欣独往，银台门里叹离群。青囊旧有登真诀，莫遣闲人取次闻。
岩廊旧德汉储师，富贵优游自古稀。四序不能违代谢，九原谁可与同归。精神恍惚骑龙尾，功业纷纶在虎闱。惆怅鸣珂洛阳道，素车丹旐奉灵衣。
风流安石在东山，曾许从容妓乐间。倾盖算来能几日，逝川东去不知还。北邙原上寒云结，郑国门前晓月弯。祖奠欲收宾御散，满衣零泪掩衰颜。
尘机息尽一真僧，唯有林泉舍未能。莲社故人今暂别，稽山旧隠与谁登。时清岂觉前游改，道胜宁辞白发增。遥羡高斋吟望处，孤云野鹤是亲朋。
朱山松桂翠连云，中有清虚小隠居。密养丹砂存正气，静披琼蕴诵真文。埙箎金石心常在，圭组烟霞路自分。凭仗乡人传尺素，山前惊起白羊群。
珍重江南沈炼师，未曾相识久相思。已全真气能从俗，不坠家风善赋诗。玉笥共游知早晚，金貂回顾觉喧卑。多惭书札遥相问，更望刀圭换白髭。
名位虽卑道自光，讼庭无事俗平康。帘间尚觉琴床暖，院静偏闻酒瓮香。养性已知无病染，持廉唯恐有名彰。主人莫讶暌违远，千仞由来有凤翔。
百里临民自可怜，青云何必藉阶缘。家贫聊欲资三径，政简无非草太玄。处众忘怀均物我，程才不器任方员。江湖相望真堪喜，聚散悲欢尽偶然。
雪英飘洒绕虚廊，晓景沉沉朔吹狂。银阙晶荧标帝里，桂华纷糅认仙乡。少年风味新吟动，老叟襟怀万事忘。自倒空樽酬绝唱，书帏聊得泛寒光。
右蜀分忧辍近臣，翩翩旄节下青冥。单车唯载支机石，夙驾长先使者星。已有清风驰栈道，犹酣别酒过长亭。佗年报政征黄入，留取文翁旧典刑。
莫笑皤然一病翁，百年交分两家同。今朝倒屣迎王粲，旧日清谈赏阿戎。玉垒无辞轺传送，金闺初喜姓名通。青城山下逢仙客，为说心丹未辍功。
怜君尽室泛安流，职重官新未白头。楚老欢迎归旧里，春风留恋过扬州。逢时肯更嗟庭树，属咏还应上郡楼。宗党故人乡外少，勤勤书札缓离愁。
朔风飞雪遍遥天，为瑞偏宜在腊前。有客棹舟将命友，何人高卧共称贤。瑶花散乱纷临席，玉树晶荧烂满川。闲想冰容比君子，始知姑射有神仙。
一宿东林正气和，便随仙仗放春华。散飘白絮惟分影，轻缀青旗始见花。落砌更依宫舞转，入楼偏向御衣斜。严徐共待金门诏，愿布尧言贺万家。
贤良肄业文方盛，孝友传家族更豪。旌表特恩门第贵，御书新赐姓名高。谋孙有后荣非数，待士无疏众岂劳。我想华林终未到，只因气概属仙曹。
林峦影里有清贤，与我相知二十年。书札爱工精玉箸，利名抛舍住金田。吟容贾岛称诗匠，辞许刘灵作酒仙。别后近闻栖华岳，乱云应得恣情眠。
大空无尽劫成尘，玄步孤高物外人。日本国来寻彼岸，洞山林下过迷津。流流法乳谁无分，了了教知我最亲。一百六十三岁后，方于此塔葬全身。
客里暌离已不堪，何当出守正移骖。孔融在汉人应惮，善感鸣唐罪自甘。义重不嫌身死万，忧深宁忍口缄三。陈州亦是天朝地，好为疮痍雨露覃。
玉殿承恩四十年，水云心已悟南禅。李斯篆字功何妙，贾岛诗章学太玄。筇在几嗟无虎鬭，钵腥长笑有龙眠。闻今未老休慵堕，剩把书踪石上镌。
参差峰岫昼云昏，入望交萝浊浪奔。震泽涌山来北岸，华阳连洞到东门。日生树挂红霞脚，风起波摇白石根。闻有上方僧住处，橘花林下采兰荪。
积翠湖心迤逦长，洞台萧寺两交光。鸟行黑点波涛白，枫叶红连橘柚黄。人我绝时隈树石，是非来处接帆樯。如何遂得追游性，摆却营营不急忙。
浮图萧瑟入虚空，一聚全身罔像中。传马祖心开佛印，识龙潜主示神通。毫光委坠江楼月，道气馨香海岸风。此地化缘才始尽，更于何处动魔宫。
尝恨真风千载隠，洞天还得恣游遨。松楸古迹一坛静，鸾鹤不来青汉高。茅氏井寒丹亦化，玄宗碑断梦曾劳。分明有个长生路，不向红尘白二毛。
近枕吴溪与越峰，前朝恩锡灵泉额。竹林晴见雁塔高，石室增栖几禅伯。荒碑字没秋苔深，古池香泛荷花白。客有经年别故林，落日啼猿情脉脉。
尽说灵踪妨画图，幽奇高尚义群居。山林总是神仙隠，礼乐爰修周孔书。解驾十年惟壮士，担簦千里结名庐。功成霄汉非常事，对此那堪不我欺。
青衫木笏尚初官，未老金鱼是等闲。世上几多名将相，门前谁有此溪山。市楼晚日红高下，客艇春波绿往还。人过小桥频指点，全家都在画图间。
峭格数年同野兴，一官才罢共船归。稻粱少饲教长瘦，羽翼无伤任远飞。侧耳听吟侵静烛，衔花作舞带斜晖。朝天万里不将去，留伴高人向钓矶。
曾经别墅住行踪，春浪和烟撼钓筒。共步幽亭连石藓，寄眠静榻带松风。秋来频梦岳云白，别后应添鹤顶红。又泛汴舟随汴水，不堪南望思忡忡。
傍桥吟望汉阳城，山遍楼台彻上层。犬吠竹篱沽酒客，鹤随苔岸洗衣僧。疏钟未彻闻寒漏，斜月初沈见远灯。夜静邻船问行计，晓帆相与向巴陵。
清明时节出郊原，寂寂山城柳映门。水隔淡烟修竹寺，路经疏雨落花村。天寒酒薄难成醉，地迥楼高易断魂。回首故山千里外，别离心绪向谁言。
古观重重绕翠微，杉松深处掩双扉。云生万壑投龙去，海隔三山放鹤归。花洞宴游春日永，石坛朝礼曙星稀。每听高论长生理，拟向尘中便拂衣。
独携瓶锡欲春残，深入终南路屈盘。万象幽玄吟里见，一心圆寂定中观。翠微寺在杉松老，紫阁峰高水石寒。莫凭危栏临北望，满城烟草是长安。
清河诗客本贤良，惠我新吟六十章。格调宛同罗给事，功夫深似贾司仓。登山始觉天高广，到海方知浪渺茫。好去蟾宫是归路，明年应折桂枝香。
衡阳归雁别重湖，衔到同人一纸书。忽见姓名双泪落，不知消息十年余。彩衣我已登黄阁，白社君犹葺旧居。南望荆门千里外，暮云重叠满晴虚。
挥毫文战偶搴旗，待诏金华亦偶为。白社遽当宗伯选，赤心旋遇圣人知。九霄得路荣虽极，三接承恩出每迟。职在台司多少暇，亲师不及舞雩时。
楮为冠子布为裳，吞得丹霞寿最长。混俗性灵常乐道，出尘风格早休粮。枕中经妙谁传与，肘后方新自写将。百尺松梢几飞步，鹤栖枝上礼虚皇。
平生赋性爱观澜，今日登临叠秀山。天锡卦爻分象外，地将圭笏出人间。昭州水绕孤城小，五岭山高众垤难。极目紫宸何处是，碧云深处珮珊珊。
插空峭壁白云迷，独上高巅万象低。一路接天连楚界，两峰拔地镇南夷。泉飞石涧游魂冷，风卷松涛匹马嘶。踏破层崖心未折，凤凰山后鹧鸪啼。
悟解真空始壮年，两朝供奉近炉烟。故乡梦断三湘远，应制诗高四海传。晴望野云生紫阁，夜吟兰烛滴花笺。应愁内殿征书至，恐向东林负昔缘。
三十年前学六韬，英名常得预时髦。曾因国难披金甲，不为家贫卖宝刀。臂健尚嫌弓力软，眼明犹识阵云高。庭前昨夜秋风起，羞睹盘花旧战袍。
二十年来访道人，奔波寒暑备艰辛。谁知此日圆通会，便是今生出世因。炉里有丹欣得遇，法中无语幸相亲。如何至诀容传受，免向迷途强问津。
词场几度让长鞭，又向清朝贺九迁。品秩虽然殊此日，岁寒终不改当年。驰名早已超三院，侍直仍忻步八砖。今日相逢番自愧，闲吟对酒倍潸然。
烟光澹澹思悠悠，朝退还家懒出游。静坐最怜红日永，新晴更助小园幽。砌苔点点青钱小，窗竹森森绿玉稠。宾友不来春又晚，眼看辜负一年休。
何事情怀郁不开，为思蓬阁谪仙才。通宵空有梦魂去，隔月更无篇咏来。夜室已闻啼蟋蟀，秋庭惟见长莓苔。清晨懒把菱花照，两鬓如丝堪自咍。
朝退归来只在家，诗书满架是生涯。吟成拙句何人和，按得新声没处夸。夜景最怜蟾影洁，秋空时见雁行斜。望君偷暇来相访，犹有东篱残菊花。
绕东丛了绕西丛，为爱丛丛紫闲红。怨望乍疑啼晓雾，妖饶浑欲𣨼春风。香苞半绽丹砂吐，细朵齐开烈焰烘。病老情怀慢相对，满栏应笑白头翁。
暮春三月思依依，又到年年惜别时。暖逼流鶑藏密树，香迷舞蝶恋空枝。海棠残艳红铺地，蜀柳长条翠拂池。便是林亭微暑至，葛衣重喜趁凉披。
夜来微雨晓来风，春色都归怅望中。杨柳带烟嚬细绿，牡丹和露泣残红。娇鶑绕树声初老，野草连门路近通。韶景欲留留不住，西园闷杀雪髯翁。
溟蒙烟景似江皋，静赏何须郭外遨。点点暗滋花气色，祁祁尽作麦脂膏。洗开玳瑁湘妃竹，裛损烟脂阿母桃。昨日君王倚栏看，东风吹湿赭黄袍。
逢丘深静养疏慵，角枕斜欹数过鸿。万事不关思想内，一心长在咏歌中。昂藏鹤貌无凡态，冷淡琴声有古风。共说圣君偏注意，朝昏须作黑头公。
小亭愁坐对残阳，梧叶翻阶片片黄。老去只添新怅望，病余无复旧欢狂。四时奔速都如电，两鬓凋疏总作霜。看取衰容今若此，有何情绪听宫商。
圣主怜才古所稀，转知吾道有光辉。特宣秘府群仙会，教看遥空六出飞。痛饮不容停盏斝，冥搜各要鬭珠玑。仍闻中使传中旨，须尽欢娱酩酊归。
融融和气满亭台，寂绝无人访我来。忽喜贰卿篇咏至，如闻三岛信音回。偷闲旋要偿诗债，减俸惟将买树栽。春旦两壶宣赐酒，一壶留着待君开。
衰病增加我斗谙，头风目眩一般般。纵逢杯酒都无味，任听笙歌亦寡欢。朝退便思亲枕簟，客来多倦着衣冠。行行渐近悬车岁，转恐君恩报答难。
楮冠仍用竹为簪，随分林亭自称心。病里亦难全断酒，老来无柰更耽吟。闲行策杖青苔迳，静坐移床绿树阴。时有新诗寄何处，蓬丘仙客是知音。
满朝清望更谁如，才略文章尽有余。避宠怕闻调鼎鼐，爱闲专喜掌图书。歌诗唱和心偏乐，势利奔趋迹自疏。恰与宗兄性相近，好来城外卜邻居。
茂陵词客马相如，贮蓄胸中万卷余。闲坐小斋惟看画，旋分清俸只抄书。槛花灼灼韶光盛，庭竹森森翠影疏。晨入蓬山暮归去，到归多是闭门居。
心情休问近何如，冉冉浮生六十余。抱病久无欢笑兴，信缘慵答往还书。容颜也道随年改，牙齿谁教斗顿疏。何处此身堪养老，万安山下有村居。
行年已老拟何如，手植园林十亩余。婢仆尽能修药饵，儿孙亲教读经书。趋时徇俗诚为拙，守道安身未必疏。惟望多情蓬岛客，偷闲时访野人居。
交朋相问兴何如，不愿家财有羡余。一卷佛经心谙诵，七篇真诰手亲书。荣名厚禄都来足，酒兴诗情积渐疏。多谢营巢旧时燕，又依时节到贫居。
历官从宦复何如，冒宠叨荣最有余。五载滥批黄纸𠡠，半生曾典紫泥书。安民济物才无取，报国酬恩志未疏。圣主忧边心正切，若为端坐自安居。
平生荣遇更谁如，窃位妨贤四纪余。昔冠北门诸学士，今先南省六尚书。演纶岂有文章称，调鼎仍惭绩效疏。弭役销兵恨无策，退朝长是闭门居。
息念忘怀心晏如，随宜生计不求余。汲泉自溉新栽竹，借本重添旧欠书。唯仰酒杯相慰暖，敢嗟容鬓渐凋疏。澄波桥北多嫌远，少有交朋到我居。
清静僧家亦未如，绿葵红稻饱餐余。逢人不喜谈时事，养性惟便读道书。来往自行三迳熟，过从每共四邻疏。洛安郡里东城下，一簇芳林是我居。
曾逢禅客话真如，福逐缘生信有余。谢傅儿孙皆干蛊，郑家姬妾尽知书。稳辞高位身心泰，中立明庭势利疏。只恐欲闲闲不得，绛驺重引入宸居。
流年流矢亦争如，不觉春秋四十余。凤阙有恩殊未报，麟台无德岂堪书。眼前侥幸将何称，身外贪求本自疏。唯拟从今作闲计，白云深处买山居。
野性从来只澹如，奉身求足不求余。清风明月三间屋，赤轴黄签一架书。午睡爱茶鱼眼细，春餐费笋锦皮疏。比惭多病仍多告，犹拟分司洛下居。
羃羃浓云势未收，森森凉气忽如秋。密笼芳树飘何急，高卷疏帘看不休。咫尺莫闻人对语，逡巡已见水平流。此时遥忆诸君子，堪命棋枰与酒瓯。
如蓬短发不胜簪，筋力衰羸分所甘。清职美官皆遍历，物情时态尽深谙。乘轩服冕身可用，啸月吟风意尚耽。安得故人频会面，一樽相对共醺酣。
一朝才退掩衡门，如此争能答圣恩。病质尚惭纡组绶，闲心惟拟泥琴樽。行虽策杖身无力，卧亦看书眼渐昏。蓬阁神仙转疏我，近来曾不访西园。
谩栽花卉满朱栏，争似疏篁种百竿。长爱枕前闻淅沥，乍欣窗外见檀栾。春来莫重和烟翠，岁晚应须带雪看。我得此君添一友，时时相对列杯盘。
北轩留得无多地，不种闲花种此君。寒桧老松堪接影，绿杨红杏莫同群。要添迂叟窗前景，特就山僧院里分。更侍明年新笋出，亭亭必见势凌云。
青青郁郁影疏疏，碧嶂移根到我居。为爱绿阴时遣扫，恐伤新笋不教锄。勾牵好鸟啼幽槛，摇摆清风上碧虚。栽得此君知有幸，入他仙客咏吟余。
移得修篁带嫩苔，欲教相夹小桃开。何须一一依行种，但要疏疏满槛栽。枝上挂衣闲就枕，影中铺簟好持杯。蓬丘仙客偏怜尔，应为幽丛数数来。
苍翠一丛湘岸色，问僧求得不嫌多。重移砌畔新栽石，旋𣃁庭中旧种莎。诱引吟情终不尽，装添野景更无过。明年新笋成林后，袅袅长竿拂树柯。
春早移来渐渐芳，童儿盗笋最须防。清阴羃羃低笼槛，翠影森森半出墙。今对小窗殊不厌，长侵幽迳亦何妨。十篇嘉句形褒咏，多谢高才秘阁郎。
北就墙阴创小栏，小栏非窄亦非宽。何须渭水夸千亩，且对萧斋种百竿。春笋屈盘穿砌出，夜枝交戛入窗寒。谁能携妓东山去，垂老区区学谢安。
等闲无客访闲门，时访闲门只有君。最喜举觞吟绿筿，谁能骑马咏红裙。遮窗密影朝朝见，聒枕幽声夜夜闻。更待明年渐滋盛，投林宿鸟定成群。
一簇檀栾爱者多，朝昏赏玩意如何。北轩小槛方栽植，东观新诗已咏歌。啼鸟恋枝长懒去，邻僧为尔数来过。丛边若有东流水，堪看清阴照绿波。
日照清空火欲燃，须将酬唱强相牵。若无啸月吟风侣，争度流金铄石天。帘卷小亭终少到，簟铺深室亦难眠。如何偷得清凉乐，除却冥心学坐禅。
满架诗书满炷香，琴碁为乐是寻常。诚知老去唯宜静，自笑闲中亦有忙。腰下转嫌金印重，眉间渐长白毫长。手栽园树皆成实，引著儿孙旋摘尝。
静卧蓬山养道情，百司繁冗尽堪轻。窗前竹撼森疏影，树杪蝉吟断续声。闲蹋绿莎芒作履，旋烹芳茗石为铛。料君难恋神仙境，重筑沙堤走马行。
新构华居近禁城，旋栽松桧满中庭。顺风子细闻清漏，隔竹依稀见落星。万乘异恩无路报，千年昌运此时丁。一轩明月谁为伴，应共金昆醉复醒。
喜得君来慰我心，清欢何假酒频斟。共窥鹤迹行苔迳，同听鶑声坐柳阴。蝴蝶绕栏飞又歇，蔷薇压架浅兼深。相留不用忙忙去，直待林梢夕照沈。
望高官重两难俦，遇兴裁诗许唱酬。鸾凤羽翰归碧落，神仙行止在丹丘。空庭引鹤闲临水，远树惊蝉又报秋。唯说近来都不饮，梦魂无复醉乡游。
一簇林亭景象幽，葛巾芒屦恣优游。未饶荣启歌三乐，不学张衡咏四愁。二品位高犹是忝，九天恩重若为酬。儒生所得谁如我，岂复咨嗟雪满头。
济时才略本纵横，翻向文章振大名。政事堂中辞重位，图书阁下养闲情。高高节行将谁比，的的襟怀向我倾。吟得新诗只相寄，心看轩冕一铢轻。
白公曾咏牡丹芳，一种鲜妍独异常。眼底见伊真国色，鼻头闻者是天香。朝含宿雨低垂泪，晚背残阳暗断肠。多病老翁争奈向，寄诗遥问少年郎。
节辰才过一阳生，草树依依已有情。杨柳莫嫌凋旧叶，牡丹还喜动新萌。潜惊绿竹微添翠，暗觉幽禽渐变声。从此日长天又暖，时时独入小园行。
九重天子构明堂，凡木那堪作栋梁。生世固非贤者出，佐时空遇帝图昌。略无声望朝廷重，宁有功名史册芳。罗列儿孙共为寿，老年难诉满金觞。
忆昔词场共着鞭，当时鶑谷喜同迁。关河契阔三千里，音信稀疏二十年。君遇已知依玉帐，我无才藻步花砖。时情人事堪惆怅，天外相逢一泫然。
十年衣染帝乡尘，踪迹仍传活计贫。高掇桂枝曾遂志，假拖蓝绶至终身。侯门寂寞非知己，泽国凄惶似旅人。今已向公坟畔过，不胜怀抱暗酸辛。
七岁神童古所难，贾家门户有衣冠。十人科第排头上，五部经书诵舌端。见榜不知名字贵，登筵未识管弦欢。从今稳上青云去，万里谁能测羽翰。
幼携书剑别湘潭，金榜标名第十三。昔日声尘喧洛下，近年诗价满江南。长为邑令情终屈，纵处曹郎志未甘。莫学冯唐便休去，明君晚事未为惭。
词笔凌云正后生，安贫守道住神京。昔年南国无虚誉，今日终朝有令名。杨柳岸边挥袂去，木兰舟里载书行。琴堂莫作多时计，碧落方开万里程。
岘山亭畔红妆女，小笔香笺善赋诗。颜貌共推倾国色，篇章皆是断肠辞。便牵魂梦从今日，得见婵娟在几时。千里关河万重意，夜深无睡暗寻思。
疏帘摇曳日辉辉，直阁深严半掩扉。一院有花春昼永，八方无事诏书稀。树头百啭鶑鶑语，梁上新来燕燕飞。岂合此身居此地，妨贤尸禄自知非。
胎化仙禽性本殊，何人携尔到京都。因加美号为仙客，称向闲庭伴野夫。警露秋声云外影，翘沙晴影月中孤。青田万里终归去，暂处鸡群莫叹吁。
秘殿深严圣语温，十年前是一乾坤。孤臣林壑杀生在，帝里金汤旧业存。舜殿南风难解愠，汉陵西望欲销魂。年年此日无穷恨，风雨潇潇独闭门。
数峰岚翠朝昏见，一径莓苔出入疏。宗炳不离庐岳社，戴逵原在剡州居。篱边旧种千竿竹，架上新添百帙书。弟侄一科双折桂，不劳人问道何如。
不知何处好消忧，公退携壶即上楼。职事久参侯伯幕，梦魂长绕帝王州。黄山向晚盈轩翠，黟水含春绕郡流。遥想玉堂多暇日，花时谁伴出城游。
僻居惟爱近林泉，幽径闲园任藓连。向竹掩扉随鹤息，就溪安石学僧禅。古琴带月音声正，山果经霜气味全。多谢故交怜朴野，隔云时复寄佳篇。
远岫当轩列翠光，高僧一衲万缘忘。碧松影里地长润，白藉花中水亦香。云自雨前生净石，鹤于钟后宿长廊。游人恋此吟终日，盛暑楼台早有凉。
公退琴堂动逸怀，闲披烟霭访微才。马嘶穷巷蛙声息，辙到衡门草色开。风引柳花当坐起，日将林影入庭来。满斋尘土一床藓，多谢从容水饭回。
去去天涯无定期，瘦童羸马共依依。暮烟江口客来绝，寒叶岭头人住稀。带雪野风吹旅思，入云山火照行衣。钓台吟阁沧洲在，应为初心未得归。
叠𪩘层峰坐可观，枕门流水更潺湲。晓钟声彻洞溪远，夏木影笼轩槛寒。幽径乍寻衣屦润，古堂频宿梦魂安。因嗟城郭营营事，不得长游空鬓残。
一入仙山万虑宽，夜深宁厌倚虚栏。鹤和云影宿高木，人带月光登古坛。芝术露浓溪坞白，薜萝风起殿廊寒。更陪羽客论真理，不觉初钟叩晓残。
长羡闲居一水湄，吟情高古有谁知。石楼待月横琴久，渔浦经风下钓迟。僻坞落花多掩径，旧山残烧几侵篱。松门别后无消息，早晚重应蹑屐随。
门巷秋归更寂寥，雨余闲砌委兰苗。梦回月夜虫吟壁，病起茅斋药满瓢。泽国旧游关远思，竹林前会负佳招。身名未立犹辛苦，何许流年晚鬓凋。
白云峰下古溪头，曾与提壶烂熳游。登阁共看彭蠡水，围炉相忆杜陵秋。棋玄不压通高品，句妙多容隔岁酬。别后相思时一望，暮山空碧水空流。
弱柳风高远漏沈，坐来难便息愁吟。江城雪尽寒犹在，客舍灯孤夜正深。尘土积年粘旅服，关山无处寄归心。此时遥羡闲眠侣，静掩云扉卧一林。
旧隠匡庐一草堂，今闻携策谒吾皇。峡云难卷从龙势，古剑终腾出土光。开翅定期归碧落，濯缨宁肯问沧浪。他时得意交知仰，莫忘裁诗寄钓乡。
竹翠苔花绕槛浓，此亭幽致讵曾逢。水分林下清泠派，山峙云间峭峻峰。怪石夜光寒射烛，老杉秋韵冷和钟。不知来往留题客，谁约重寻莲社踪。
几日区区在远程，晚烟林径喜相迎。姿容虽有尘中色，巾屦犹多岳上清。野石静排为坐榻，溪茶深煮当飞觥。留连话与方经宿，又欲携书别我行。
别手应难及此精，须知攒簇自心灵。始于毫末分诸国，渐见图中列四溟。关路欲伸通楚势，蜀山俄耸入秦青。笔端尽现寰区事，堪把长悬在户庭。
束书辞我下重巅，相送同临楚岸边。归思几随千里水，离情空寄一枝蝉。园林到日酒初熟，庭户开时月正圆。莫使蹉跎恋疏野，男儿酬志在当年。
匹马嘶风去思长，素琴孤剑称戎装。路涂多是过残岁，杯酒无辞到醉乡。云傍水村凝冷片，雪连山驿积寒光。毘陵城下饶嘉景，回日新诗应满堂。
碧洞幽岩独息心，时人何路得相寻。养生不说凭诸药，适意惟闻在一琴。石径扫稀山藓合，竹轩开晚野云深。他年功就期飞去，应笑吾徒多苦吟。
闲步秋光思杳然，荷藜因共过林烟。期收野药寻幽路，欲采溪菱上小船。云吐晚阴藏霁岫，柳含余霭咽残蝉。倒尊尽日忘归处，山磬数声敲暝天。
五老云中勤学者，遇时能不困风尘。束书西上谒明主，捧檄南归慰老亲。别馆友朋留醉久，去程烟月入吟新。莫因官小慵之任，自古鸾栖有异人。
功绩精妍世少伦，图时应倍用心神。不知草木承何异，但见江山长带春。云势似离岩底石，浪花如动岸边苹。更疑独泛渔舟者，便是其中旧隠人。
碧云高价彻天涯，珪璧清无一点瑕。双阙再承新雨露，三吴重赏旧烟霞。水轩散味朝贤句，松院分尝御府茶。闻说赤城终未见，画图何日寄京华。
胆怯何由戴铁冠，祗缘昭代奖孤寒。曲肱未遂违前志，直指无闻是旷官。三署每传朝客说，五溪闲凭郡楼看。祝君早得文场隽，况值天阶正舞干。
戍楼吹角起征鸿，猎猎寒旌背晚风。千里暮烟愁不尽，一川秋草恨无穷。山河惨淡关城闭，人物萧条市井空。只此旅魂招未得，更堪回首夕阳中。
客离孤馆一灯残，牢落星河欲曙天。鸡唱未沈函谷月，雁声新度灞陵烟。浮生已悟庄周蝶，壮志仍输祖逖鞭。何事悠悠策羸马，此中辛苦过流年。
空江浩荡景萧然，尽日菰蒲泊钓船。青草浪高三月渡，绿杨花扑一溪烟。情多莫举伤春目，愁极兼无买酒钱。犹有渔人数家住，不成村落夕阳边。
暖风芳草竟芊绵，多病多愁负少年。弱柳未胜寒食雨，好花争奈夕阳天。溪边物色堪图画，林畔鶑声似管弦。独有离人开泪眼，强凭杯酒亦潸然。
烟郭遥闻向晚鸡，水平舟静浪声齐。高林带雨杨梅熟，曲岸笼云谢豹啼。二女庙荒汀树老，九疑山碧楚天低。湘南自古多离怨，莫动哀吟易惨凄。
秋风丹叶动荒城，惨淡云遮日半明。昼梦却因惆怅得，晚愁多为别离生。江淹彩笔空留恨，庄叟玄谭未及情。千古怨魂销不得，一江寒浪若为平。
征帆初挂酒初酣，暮景离情两不堪。千里晚霞云梦北，一洲霜橘洞庭南。溪风送雨过秋寺，磵石惊龙落夜潭。莫把羁魂吊湘魄，九疑愁绝锁烟岚。
六街晴色动秋光，雨霁凭高只易伤。一曲晚烟浮渭水，半桥斜日照咸阳。休将世路悲尘事，莫指云山认故乡。回首汉宫楼阁暮，数声钟鼓自微茫。
香清粉澹怨残春，蝶翅蜂须恋蕊尘。闲倚晚风生怅望，静留迟日学因循。休将薜荔为青琐，好与玫瑰作近邻。零落若教随暮雨，又应愁杀别离人。
雨微微，烟霏霏，小庭半坼红蔷薇。钿筝斜倚画屏曲，零落几行金雁飞。萧关梦断无寻处，万叠春波起南浦。凌乱杨花扑绣帘，晚窗时有流鶑语。
风透疏帘月满庭，倚栏无事倍伤情。烟垂柳带纤腰软，露滴花房怨脸明。愁逐野云销不尽，情随春浪去难平。幽窗谩结相思梦，欲化西园蝶未成。
雨溟溟，风泠泠，老松瘦竹临烟汀。空江冷落野云重，村中鬼火微如星。夜惊溪上渔人起，滴沥篷声满愁耳。子规叫断独未眠，罨岸春涛打船尾。
日暮秋风吹野花，上清归客意无涯。桃源寂寂烟霞闭，天路悠悠星汉斜。还似世人生白发，定知仙骨变黄芽。东城南陌频相见，应是壶中别有家。
黄鹤何年去杳冥，高楼千载倚江城。碧云朝卷四山景，流水夜传三峡声。柳暗西州供骋望，草芳南浦遍离情。登临一晌须回首，看却乡心万感生。
春风骀荡吹人衣，残丝罥花曳空飞。闲愁十丈断不得，雄蜂雌蝶相因依。高楼夹路凌云起，琐窗鸾柱弹流水。鶑声啼老杨柳烟，香梦蒙蒙隔千里。
千里陵阳同陕服，凿门胙土寄亲贤。曙烟已别黄金殿，晚照重登白玉筵。江上浮光宜雨后，郡中远岫列窗前。天心待报期年政，留与工师播管弦。
琪木扶疏系辟邪，麻姑夜宴紫皇家。银河旌节摇波影，珠阁笙箫吸月华。翠凤引游三岛路，赤龙齐别五云车。星稀犹倚虹桥立，拟就张骞搭汉槎。
神仙风格本难俦，曾从前皇翠辇游。红踯躅繁金殿暖，碧芙蓉笑水宫秋。宝车钿剥阴尘覆，锦帐香消画烛幽。一旦色衰归故里，月明犹梦按梁州。
三千功满轻升去，留得山前旧隠基。但见白云长掩映，不知浮世几兴衰。松梢风触霓旌动，棕叶霜沾鹤翅垂。近代无人寻异事，野泉喷月泻秋池。
湖南虽不就卑官，高卧深云道自安。病起坐当秋阁迥，酒醒吟对夜涛寒。炉中药熟分僧服，榻上琴闲借我弹。幸遇清朝有良鉴，退身争忍似方干。
到处闻人乞篆踪，学来年久有深功。墨池阔类湘江水，笔冢高齐太华峰。金锡罢飞新解虎，铁盂收掌旧降龙。知师吟恋烟村景，不肯回头望九重。
知有英儒伯始孙，聚书讲学贲邱园。征搜合副来贤诏，旌表宜题遍德门。举族为人俱孝弟，深幽何草不兰荪。小冠子夏来相示，诗版因凭寄竹轩。
云隠秋鸿水隠鱼，相思难得惠休书。遥闻养性栖莲岳，不肯携筇入帝都。金殿圣缘应未断，玉堂知己渐凋疏。何人曾得陪高论，头戴神羊马大夫。
方袍紫染出彤庭，久在林泉养性灵。无事挠心长见醉，有名传世不曾醒。多年别我头先白，此日逢师眼倍青。记得上都相会否，夜飞杯篆老君经。
能为孝义复为文，惟有君家事渐新。旌表已迎金殿敕，子孙常宴杏园春。亲情广阔追随大，鼓笛喧胜嫁娶频。更置书堂书万卷，不辞延待四方人。
僧门奇士有英公，篆隶高能世莫穷。五色彩毫传梦寐，三乘真谛达虚空。赐衣深染函关上，宠号光呼柰苑中。幸对风情添逸趣，好陪清话在莲宫。
嘉陵江畔饯行车，离袂难分十里余。慷慨莫夸心似铁，留连不觉泪成珠。风光川谷梅将发，音信云天雁未疏。立马举鞭无限意，会稀别远拟何如。
屈指依稀十五年，鸾台秘阁位相悬。分飞淮甸雁行断，重见江楼蟾影圆。滞迹未偕朝北阙，高才方命入西川。愿君通理须还早，拜庆慈亲几杖前。
一承兑泽莅方州，八度春光照郡楼。好景几时官吏醉，名山时领管弦游。空花任尔频侵眼，老雪从他渐满头。归去杜陵池阁在，只能欢笑不能愁。
屈指平阳别社莲，蟾光一百度曾圆。孤云自在知何处，薄宦参差亦信缘。山郡披风方穆若，花时分袂更凄然。摇鞭相送嘉陵岸，回首群峰隔囊边。
摇落江天万木空，雁行斜戛塞垣风。征闺捣月离愁远，旧馆眠云旅梦通。郢客岂能陪下里，皋禽争肯恋樊笼。此心旷荡谁相会，尽在南华十卷中。
金闺寂寞罢妆台，玉箸栏干界粉腮。花落掩关春欲暮，月圆欹枕梦初回。鸾胶岂续愁肠断，龙剑难挥别绪开。曾寄锦书无限意，塞鸿何事不归来。
齐朝庆裔祖敖曹，麟角无双凤九毛。声价五侯争辟命，文章一代振风骚。醉琴自寄陶家意，梦枕谁听益郡刀。补衮应星曾奏举，北山南海孰为高。
薄暮疏林宿鸟还，倚楼垂袂复凭栏。月沉江底珠轮净，云锁峰头玉叶寒。刘毅暂贫虽壮志，冯唐将老自低颜。无言独对秋风立，拟把朝簪换钓竿。
彭寿殇龄共两空，幻泡缘影梦魂中。缺圆宿会长如月，飘忽浮生疾似风。修短百年先后定，贤愚千古是非同。南柯太守知人意，休问陶陶塞上翁。
岁稔民康绝讼论，政成公暇自由身。朝看五马闲如社，夜拥双姬暖似春。家记不忧凭冢子，官资无愧是朝臣。岂同龌龊祁员外，至死悲凉一妇人。
官吏潜陈借寇词，宦情乡梦两相违。青城锦水无心住，紫阁莲峰有意归。张翰鲈鱼因醉忆，孟光书信近春稀。黄茅瘴色看看起，贪者犹疑别是机。
去年曾看牡丹花，蛱蝶迎人傍彩霞。今日再游光福寺，春风吹我入仙家。当筵芬馥歌唇动，倚槛娇羞醉眼斜。来岁未朝京阙去，依前和露载归衙。
曾求芳茗贡芜词，果沐颁沾味甚奇。龟背起纹轻炙处，云头翻液乍烹时。老丞倦闷偏宜矣，旧客过从别有之。珍重宗亲相寄惠，水亭山阁自携持。
烟雨楼台渐晦冥，锦江澄碧浪花平。卞和未雪荆山耻，庄舄空伤越国情。天际寂寥无雁下，云端依约有僧行。登高欲继离骚咏，魂断愁深写不成。
边郡荒凉悲且歌，故园迢递隔烟波。琴声背俗终如是，剑气冲星又若何。朝客渐通书信少，钓舟频引梦魂多。北山更有移文者，白首无尘归去么。
莫嗔阮氏哭途穷，万代深沉恨亦同。瑞玉岂知将抵鹊，铅刀何事却屠龙。九夷欲适嗟吾道，五柳终归效古风。独倚郡楼无限意，满江烟雨正冥蒙。
穷通分定莫凄凉，且放欢情入醉乡。范蠡扁舟终去相，冯唐半世只为郎。风飘玉笛梅初落，酒泛金樽月未央。休把虚名挠怀抱，九原丘垅尽侯王。
绣衣公子宴池塘，淑景融融万卉芳。珠翠照天春未老，管弦临水日初长。风飘柳线金成穗，雨洗梨花玉有香。醉后不能离绮席，拟凭青帝系斜阳。
金杯不以涤愁肠，江郡芳时忆故乡。两岸烟花春富贵，一楼风月夜凄凉。王章莫耻牛衣泪，潘岳休惊鹤鬓霜。归去莲花归未得，白云深处有茅堂。
古今通塞莫咨嗟，谩把霜髯敌岁华。失手已惭蛇有足，用心休为鼠无牙。九天云净方怜月，一夜风高便厌花。独倚郡楼人不会，钓舟春浪接平沙。
二月风光似洞天，红英翠萼蔟芳筵。楚王云雨迷巫峡，江令文章媚蜀笺。歌黛久颦春岫敛，舞衣新绣晓霞鲜。酒阑香袂初分散，笑指渔翁钓暮烟。
醉卓寒筇傍水行，渔翁不会独吟情。龟能顾印谁相重，鹤偶乘轩自可轻。簪组百年终长物，文章千古亦虚名。是非得丧皆闲事，休向南柯与梦争。
高秋咸镐起霜风，秦汉荒陵树叶红。七国鬭鸡方贾勇，中原逐鹿更争雄。南山漠漠云常在，渭水悠悠事旋空。立马举鞭遥望处，阿房遗址夕阳东。
乐广亡来水镜稀，宓妃嫫母混妍媸。且于雾里藏玄豹，休向窗中问碧鸡。百氏典坟空自苦，一堆萤雪竟谁知。门前春色芳如昼，好掩书斋任所之。
花落青苔锦数重，书淫不觉避春慵。恣情枕上飞庄蝶，任尔云间骋陆龙。玉液未能消气魄，牙签方可涤昏蒙。起来已被诗魔引，窗外寒敲翠竹风。
蹄涔岂信有沧浪，萤火何堪并太阳。渊奥未曾探禹穴，矜夸便拟越丘墙。小巫神气终须怯，下俚音声必不长。近日冰壶多晦昧，虎皮羊质也观光。
忘忧何必在庭萱，是事悠悠竟可宽。酒病未能辞锦里，春狂又拟入桃源。风吹杨柳丝千缕，月照梨花雪万团。闲泥金徽度芳夕，幽泉石上自潺湲。
独上江楼望故乡，泪襟霜笛共凄凉。云生陇首秋虽早，月在天心夜已长。魂梦只能随蛱蝶，烟波无计学鸳鸯。蜀笺都有三千幅，总写离情寄孟光。
朱栏芳草绿纤纤，欹枕高堂卷昼帘。处处落花春寂寂，时时中酒病厌厌。塞鸿信断虽堪讶，梁燕词多且莫嫌。自有卷书销永日，霜华未用鬓边添。
琴中难挑孰怜才，独对良宵酒数杯。苏子黑貂将已敝，宋弘青鸟又空回。月空净牖霜成隙，风卷残花锦作堆。欹枕梦魂何处去，醉和春色入天台。
巧舌如簧总莫听，是非多自爱憎生。三人告母虽投杼，百犬闻风只吠声。辨玉且宽和氏罪，诬金须认不疑情。因思畴昔游谈者，六国交驰亦受烹。
未上亨衢独醉吟，赋成无处博黄金。家人莫问张仪舌，国士须知豫让心。照乘始堪沽善价，阳春争忍混凡音。鹍鹏鳞翼途程在，九万风云海浪深。
新秋菡萏发红英，向晚风飘满郡馨。万叠水纹罗乍展，一双㶉𫛶绣初成。采莲奴散吴歌阕，拾翠人归楚雨晴。远岸牧童吹短笛，蓼花深处信牛行。
荒僻淹留岁已深，解龟无计恨难任。守方半会蛮夷语，贺厦全忘燕雀心。夜静倚楼悲月笛，秋寒欹枕泣霜砧。宦情总逐愁肠断，一箸鲈鱼直万金。
直气从来不入时，掩关慵更钓磻溪。斯文未丧宣尼叹，吾道将穷阮籍悲。轻粉覆墙凝夜砌，乱金铺菊织秋篱。南阳卧久无人问，薄命非才有可疑。
圣朝佳节遇长春，跪捧金炉祝又焚。宝藏发来天地秀，兵戈销后帝皇尊。太平基址千年永，混一车书万古存。更有馨香满芳槛，和风迟日在兰荪。
幽庭凝碧亦涟漪，檐霤声繁聒梦归。半岫金乌才委照，一川石燕又交飞。濯枝霡霂梅花吐，吹渚飘飖暑气微。因忆故园闲钓处，苍苔斑驳满渔矶。
凭高多是偶汍澜，红叶何堪照病颜。万叠云山供远恨，一轩风物送秋寒。背琴鹤客归松径，横笛牛童卧蓼滩。独倚郡楼无限意，夕阳西迈水东边。
小桥流水接平沙，何处行云不在家。毕卓未来轻竹叶，刘晨重到𣨼桃花。琴樽冷落春将尽，帏幌萧条日又斜。回首却寻芳草路，金鞭拂柳思无涯。
柳摆轻丝拂嫩黄，槛前流水满池塘。一筵金翠临芳岸，四面烟花出粉墙。舞袖逐风翻绣浪，歌尘随燕下雕梁。蛮笺象管休凝思，且放春心入醉乡。
桐叶飞霜落井栏，菱花藏雪助衰颜。夜窗飒飒摇寒竹，秋枕迢迢梦故山。临水钓舟横苇岸，隔溪禅侣启柴关。觉来依旧三更月，离绪乡心起万端。
旧馆秋寒一梦长，水帘疏影入回塘。宦情率尔拖渔艇，客恨依然在燕梁。白鹭独飘山面雪，红蕖全谢镜心香。起来不语无人会，醉倚东轩半夕阳。
近窗卧砌两三丛，佐静添幽别有功。影镂碎金初透月，声敲寒玉乍摇风。无凭费叟烟波碧，莫信湘妃泪点红。自是子猷偏爱尔，虚心高节雪霜中。
素灵失律诈风流，强把芳菲半载偷。是叶葳蕤霜照夜，此花烂熳火烧秋。谢莲色淡争堪种，陶菊香秾亦合羞。谁道金风能肃物，因何厚薄不相侔。
袅袅香英三四枝，亭亭红艳照阶墀。正当晚槛初开处，恰似春闱就试时。少女不吹方熠爚，东君偏惜未离披。夜深斜倚朱栏外，拟把邻光借与谁。
齐女幈帏失旧容，侍中冠冕有芳踪。翅翻晚鬓寻香露，声引秋丝逐远风。旅馆听时髭欲白，戍楼闻处叶多红。只知送恨添愁事，谁见凌霄羽蜕功。
朱冠金距彩毛身，昧爽高声已报晨。作瑞莫惭先贡楚，擅场须信独推秦。淮南也伴升仙犬，函谷曾容借晓人。此日卑栖随饮啄，宰君驱我亦相驯。
多时窗外语呢喃，只要佳人卷绣帘。大厦已成须庆贺，高门频入莫憎嫌。花间舞蝶和香趁，江畔春泥带雨衔。栖息数年情已厚，营巢争肯傍他檐。
素律初回枕簟凉，松风飘泊入华堂。谈鸡寂默纱窗静，梦蝶萧条玉漏长。归去水云多阻隔，别来情绪足悲伤。霜砧月笛休相引，只有离襟泪两行。
风送秋荷满鼻香，竹声敲玉近虚廊。梦回故国情方黯，月过疏帘夜正凉。菱镜也知移艳态，锦书其柰隔年光。鸾胶处处难寻觅，断尽相思寸寸肠。
重阳不忍上高楼，寒菊年年照暮秋。万叠故山云总隔，两行香泪血和流。黄茅莽莽连边郡，红叶纷纷落钓舟。归计未成年渐老，茱萸羞戴雪霜头。
载花乘酒上高山，四望秋空八极宽。蜀国江山存不得，刘家豚犬取何难。张仪旧壁苍苔厚，葛亮荒祠古木寒。独对斜阳更惆怅，锦江东注似波澜。
剑关云栈乱峥嵘，得丧何由险与平。千载龟城终失守，一堆鬼录谩留名。季年必不延昏主，薄赏那堪激懦兵。李特后来多二世，纳降归拟尽公卿。
蜀都春色渐离披，梦断云空事莫追。宫阙一城荒作草，王孙犹自醉如泥。谁家玉笛吹残照，柳市金丝拂旧堤。可惜锦江无锦濯，海棠花下杜鹃啼。
回车院了未回车，三载疲民咏袴襦。借寇已承英主诏，乞骸须上老臣书。黄金蜀柳笼朱户，碧玉湘筠映绮疏。因问满筵诗酒客，锦江何处有鲈鱼。
十月芙蓉花满枝，天庭驿骑赐寒衣。将同玉蝶侵肌冷，也遣金鹏遍体飞。夜卧始知多忝窃，昼行方觉转光辉。深冬若得朝丹阙，太华峰前衣锦归。
淡淡微红色不深，依依偏得似春心。烟轻虢国颦歌黛，露重长门敛泪衿。低傍绣帘人易折，密藏香蕊蝶难寻。良宵更有多情处，月下芬芳伴醉吟。
东风满地是梨花，只把琴心𣨼酒家。立处晚楼横短笛，望中春草接平沙。雁行断续晴天远，燕翼参差翠幕斜。归计未成头欲白，钓舟烟浪思无涯。
分飞屈指十三年，菡萏峰前别社莲。薄宦偶然来左蜀，孤云何事在南燕。一封瑶检音初达，两处金沙色共圆。珍重汤休惠佳句，郡斋吟久不成眠。
屈指良交十四人，隙驹风烛渐为尘。当初花下三秦客，只有天涯二老身。乘醉几同游北内，寻芳多共谒东邻。此时阻隔关山远，月满江楼泪满巾。
横经叉手步还趋，积善方知庆有余。五个小雏离学院，一行新雁入贫居。攘羊告罪言何直，舐犊牵情理岂虚。劝汝立身须苦志，月中丹桂自扶疏。
青镜重磨照白须，白须闲撚意何如。故园迢递千山外，荒郡淹留四载余。风送竹声侵枕簟，月移花影过庭除。秋霜满领难消释，莫读离骚失意书。
蜀路新修尽坦平，交亲深幸再逢迎。正当返袂思乡国，却似归家见弟兄。沾泽只惭尧綍重，溯流还喜范舟轻。欲将感恋裁书旨，多少鱼笺写得成。
嘉陵江畔接荣川，两畔旌旗下濑船。郡印已分炎瘴地，朝衣犹惹御炉烟。莲塘小饮香随艇，月榭高吟水压天。锦字莫嫌归路远，华夷一统太平年。
我儿辞去泪双流，蜀郡秦川两处愁。红叶满山归故国，黄茅遍地住他州。荷衣晓挂惭官吏，菱镜秋窥讶鬓髹。好向云泉营旧隠，莫教庄叟畏牺牛。
偶奉纶书莅旭川，郡楼嘉致尽依然。松欹鸟道云藏寺，月满渔舟水浸天。望帝古祠花簇簇，锦城归路草芊芊。有时倚槛垂双袂，故国风光似眼前。
闲庭欹枕正悲秋，忽觉新编涴远愁。才薄只愁安雁户，年高空忆复渔舟。鹭翘皓雪临汀岸，莲袅红香匝郡楼。对景却惭无藻思，南金荆玉卒难酬。
郡城楼阁绕江滨，风物清秋入望频。铜鼓祭龙云塞庙，芦花飘市雪粘人。莲披净沼群香散，鹭点寒烟玉片新。归去杜陵池馆在，且将朝服拂埃尘。
依约樊川似旭川，郡斋风物尽萧然。秋庭碧藓铺云锦，晚阁红蕖簇水仙。醉笔语狂挥粉壁，歌梁尘乱拂花钿。情怀放荡无羁束，地角天涯亦信缘。
摇摇离绪不能持，满郡花开酒熟时。羞听黄鶑求善友，强随绿柳展愁眉。隔云故国山千叠，傍水芳林锦万枝。圣主未容归北阙，且将勤俭抚南夷。
春云春日共朦胧，满院梨花半夜风。宿酒未醒珠箔卷，艳歌初阕玉楼空。五湖范蠡才堪重，六印苏秦道不同。再取素琴聊假寐，南柯灵梦莫相通。
微雨微风隔昼帘，金炉檀炷冷慵添。桃花满地春牢落，柳絮成堆雪弃嫌。宝瑟不能邀卓氏，彩毫何必梦江淹。宦情归兴休相挠，隼旆渔舟总未厌。
春霁江山似画图，醉垂鞭袂出康衢。猖狂乱打貔貅鼓，稽懒慵修鸳鹭书。老色渐来欺鬓发，闲情将欲傲簪裾。苔钱遍地知多少，买得花枝不落无。
绣林红岸落花钿，故去新来感自然。绝塞杪春悲汉月，长林深夜泣缃弦。锦书雁断应难寄，菱镜鸾孤貌可怜。独倚画屏人不会，梦魂才别戍楼边。
绮筵金碧照芳菲，酒满瑶卮水满池。去岁南岐离郡日，今春东蜀看花时。俭莲发脸当筹著，绪柳生腰按柘枝。座客半酣言笑狎，孔融怀抱正怡怡。
去年今日到荣州，五骑红尘入郡楼。貔虎只知迎太守，蛮夷不信是儒流。奸豪已息时将泰，疲瘵全苏岁又周。圣主若容辞重禄，便归烟水狎群鸥。
南纪仙乡景最佳，林泉幽致有儒家。门旌孝义为人范，殿试贤能是国华。物象四时供野兴，图书万卷益生涯。遥思竹阁凭虚槛，下瞰章江浸晓霞。
滕王阁畔斗星傍，此处幽人构草堂。鹤散窗含松岛露，客来衣带橘洲香。诏旌门第殊恩沛，教被乡闾益讼藏。小圃花时三径雪，朝昏谁共对琴觞。
烟霞缥缈锁仙乡，万卷诗书一草堂。孝义声华辉北阙，门闾显赫耀南方。千寻瀑布侵肌冷，四季闲花扑鼻香。胜事人间无敌处，王公诗版砌虹梁。
桃李清明旧著行，门旌高映郤诜堂。乌衣里巷钦风化，曲水杯盘乐羽觞。客馆早邻徐孺宅，仙居今似武夷乡。家声传得缃缣事，后裔扬名道更光。
满架高峰隠史书，英儒冠盖会仙居。云霞满屋光难掩，松柏数庭景有余。累世子孙传孝义，一时旌表在门闾。要知感伏休征处，次第鸾凰上碧虚。
华林茂族蔼青芬，族本重华远裔孙。弟侄声光攀郤桂，君王恩渥表于闾。书帏月鉴琴横席，吟阁云残村隔原。多感朝英寄诗什，永留风雅贲丘园。
门籍偏彰孝义名，书斋高启集群英。池光冷射缣缃帙，竹籁清含弦诵声。养鹤庭连栽药圃，驻僧居近煮茶铛。江上胜地文章盛，岁岁人看出谷鶑。
万木参天绕寺篱，一声孤磬彻江湄。楼边已失陈鸿记，亭上犹存杜牧诗。细雨乍经岩溜响，嫩苔长积石桥危。知予好古心常切，僧与前山觅断碑。
浔阳风景接洪都，传说胡君四世居。诗句满朝皆诵咏，君王旌孝表门闾。数闻过客谈多惠，几欲凭僧去借书。若把公卿名刻石，共瞻驷马慕相如。
学就书闻在道林，几年辛苦用身心。九霄雨露酬知早，百首风骚立意深。青白野云闲里卧，古今碑碣醉中寻。因何负此多般艺，可惜教师鬓雪侵。
蛮笺象管少年时，几赋帘前祝寿诗。三殿荷恩卿相看，两朝承宠帝王知。寻穷太华高低景，念尽长安内外碑。可惜篆文今绝笔，李阳冰后只吾师。
珠崖风景水南村，山下人家林下门。鹦鹉巢时椰结子，鹧鸪啼处竹生孙。渔盐家给无虚市，禾黍年登有酒尊。远客杖藜来往熟，却疑身世在桃源。
几忆汤师役梦魂，醉吟想在落花村。背尘事见寻常说，出格诗曾子细论。书信寄凭虽有路，笑谈重约恨无门。今来鬓雪应多也，莫惜频频近酒樽。
清贵无过近侍臣，多情犹忆旧交亲。金莲烛下裁诗句，麟角峰前寄隠沦。和气忽飘燕谷暖，好风徐起谢庭春。缄藏便是山家宝，留与儿孙世不贫。
蓬莱阁下旧邻居，偶别俄惊四载余。每见寒葭思倚玉，忽临秋水得双鱼。人间贵盛君谁及，物外优闲我自如。闻说归艎向春渚，深知不与道情疏。
偶思皇泽来丹阙，却为禅斋返旧林。岭上白云终挂念，人间余事不关心。澄潭雨过秋涵月，古桧风生夜对琴。闻道石桥多胜境，几时相伴一闲寻。
水共逍遥云共孤，混时言笑只佯愚。经年但醉宜城酒，千里惟担华岳图。寻野鹤来空碧洞，觅琴僧去渡重湖。人间再见知何日，乞取先生石辘轳。
古观重重绕翠微，杉松深处掩双扉。云生万壑投龙去，海隔三山放鹤归。花洞宴游春日永，石坛朝礼曙星稀。每听高论长生理，拟向寰中便拂衣。
忆昔僦居明德坊，官资俱是校书郎。青衫共直昭文馆，白首同登政事堂。佐国庙谟君已展，避贤荣路我犹妨。主恩至重何时报，老眼相看泪两行。
衡岳烟萝紫阁云，名高湖外晚游秦。清词古学儒生业，圆笠方袍释子身。竹杖拄归山里寺，篆书留与世间人。我疑簪组成为缚，空仰吾师去路尘。
吾宗何事独称雄，今昔名高继古风。王右军书传智永，李阳冰篆付英公。墨研天电煤疑绝，砚琢端溪石欲空。珍重真踪千载后，谁来三日看无穷。
京国相逢意尽倾，不须池草梦中生。细将两地行藏语，消尽几番长短更。篱外黄花香共嗅，案头易传手中评。惭予才竭难为弟，况复输兄独秀名。
西游久不得师书，睹物相思展篆图。情厚未忘莲社约，分深曾伴橘洲居。青云作阵宜长卧，白酒资吟莫破除。见说近来挥彩笔，字皆飞动有功夫。
尘劳最是爱山居，借得丹台半日余。黄雪糁来松径满，白云飞去洞门虚。扫苔有客题诗句，滴露无人校道书。何日结巢依石室，早从湖海赋归欤。
禅得玄机笔得精，孤云光彩甚分明。毫端落纸堪为宝，海内无人不重名。山约终归双履在，髭因凉剃一刀轻。何妨换取群鹅了，却与迷徒指化城。
因僧问我西来意，我话居山七八年。草履只栽三个耳，麻衣曾补两番肩。东庵每见西庵雪，下涧长流上涧泉。半夜白云消散后，一轮明月到床前。
支遁行藏惠远才，几年嵩少避浮埃。八行丹诏云间落，一对紫衣天上来。诵律夜窗寒月皎，闭门秋渚白莲开。名高自达帝王听，就降殊恩不假媒。
化作奇形随物态，散成文锦自天机。红堆远峤日初上，碧满长空人未归。逸兴狂来连海阔，高情间甚出山飞。须知深处藏雷雨，不独江边绕钓矶。
一春情调淡悠悠，闲倚书窗背小楼。暖日只添中酒睡，晚风频动惜花愁。鶑冲舞蝶侵人过，絮逐天丝触处游。已为韶光发惆怅，可堪家近白苹洲。
谁将枝叶染还裁，却使馨香次第来。春柄定教三月主，天心合与一齐开。如何零露方滋菊，岂得东风不为梅。低蹙艳容愁似语，也疑由命不由才。
年来又惜别清尘，故国荣过喜风新。竹叶莫辞千日酒，梅花惟寄一枝春。苦心曾未抛黄卷，得路终期近紫宸。不待政成迎风诏，颂声洋溢桂州人。
重瞳天子狩南荒，二女音容已渺茫。静听瑶琴当皓月，再闻珠泪洒幽篁。松愁老鹤清无梦，水映疏萤冷放光。一夜辽辽千古意，香魂依约绕潇湘。
莫辞征骑去迢迢，尽泻纯诚许圣朝。北阙皇恩从此布，南方沴气必然销。为诗自可怡情性，服药尝闻助摄调。仙馆粉闱官职好，定期骞翥上烟霄。
春心相惜最相亲，湘叶忩忩换翠裙。双蒂喜如嫔二女，一枝愁似寡文君。艳繁谁卷真珠看，香好曾歌琥珀闻。深染鲛绡笼玉槛，莫教飞去作卿云。
烟容粉态傍歌楼，半似窥人半似羞。把笔乍题先巧笑，凭栏微唤不回头。吹干玉笛香犹在，槌破灵鼍爱未休。更得黄鹂将粉蝶，东西南北说风流。
澹黄容止间深檀，妥媠香红露未干。和泪似嫌春渐老，向人如说夜来寒。妆成有样教天媛，礼绝无心下国兰。针绣笔描俱未是，好风相倚笑边鸾。
锦为行障绣为衾，不杀猩猩色已深。花谱扬名居一品，药栏才见赏千金。谁忘正为褰珠箔，得意惟能挑玉琴。洛水桥南三月里，两无言语各知心。
风排香阵拂瑶墀，御苑新晴烂漫时。十五素娥羞水色，三千红面洗胭脂。宫腰暎酒思轻舞，檀口偎笺欲咏诗。铁石心肠为君变，多情多恨一枝枝。
水精冠叶镂春冰，巧思镌研仿未能。风砑红绡光点血，暖销金镂细含棱。韶容旖旎终无比，晚艳低佪更可憎。戏脱仙衣亲手覆，香身柔软力难胜。
春风平地谪花仙，红袅生香下九天。艳欲背身垂玉箸，动如移步索金莲。含情待去为云雨，忍笑佯来听管弦。胧月轻寒应不惯，夜深浑拟傍藂眠。
君家仙馆带村塘，气象清鲜雅趣长。千里客来如海纳，一楼书静透山光。门闾旌表芝泥贵，科篇联翩桂籍香。帝里词人多景慕，谩题诗句满修篁。
谁言今古事难穷，大抵荣枯总是空。算得生前随梦蝶，争如云外指冥鸿。暗添雪色眉根白，旋落花光脸上红。惆怅荒原懒回首，暮林萧索起悲风。
业就携筇别五湖，御帘香暖几曾趋。精搜象外吟情逸，玄达禅中惠性殊。江坞秋思霜橘美，云房高寄海峰孤。白莲共吉他年约，还放疏慵入社无。
桂林平地起山尖，独此奇峰个个圆。上应星辰三四点，中藏空洞几千年。乘槎客子频相访，骑鹤仙人竟不还。多少南来骢马客，品题诗句细磨镌。
忽闻高柳噪新蝉，厌暑情怀顿豁然。庭槛夜凉风撼竹，池塘香散水摇莲。鲈鱼鲙忆奔江浦，焦尾琴思换蜀弦。莫遣金樽空对月，满斟高唱混流年。
软绿柔蓝著胜衣，倚船吟钓正相宜。蒹葭影里和烟卧，菡萏香中带雨披。狂脱酒家春醉后，乱堆渔舍晚晴时。直饶紫绶金章贵，未肯轻轻博换伊。
马头闲觉入从容，叠嶂清秋度百重。长见孤云能作雨，未应片水不藏龙。花村几处连修竹，涧石谁家倚瘦松。本若无心许明代，好寻巢许此韬踪。
淡云残雪簇江天，策蹇迟回客兴阑。持钵老僧来咒水，倚船商女待搬滩。沙翘白鹭非真静，竹映繁梅奈苦寒。阮籍莫嗟歧路异，旧山溪畔有渔竿。
逍遥利乐认天真，心印深藏喻海津。妙法须求经里字，无缘劳问洞中人。研穷道德从何入，清浄玄通驭物亲。此语苞含堪赏咏，丹台羽客善铺陈。
于身日毅但多为，贤圣何曾免是非。大道几时明鄙隔，真宗隠显在玄机。周知物理通还感，俯仰从来有顺违。宜且守恒存礼让，难中轻重两相依。
神仙上界道清虚，那个何亲那个疏。修炼岂教人世识，归真本是太阳居。三天定相玄中得，一气须闻妙更殊。运偶不同他往日，老来自在见功夫。
休话还丹大鼎沪，我缘经历尽皆虚。人间岂有神仙药，天上难开玉匮书。彭祖自劳闲岁月，穆王谩说走龙驹。矜孤恤寡行公道，此乃名为利益殊。
灵药从来隠圣机，何人得达到玄微。真空入有皆知实，运化功能到者稀。汞里金牙堪可重，炉中白雪共含辉。勿令阴气侵阳位，走作丹砂赫弈飞。
时人不识理深玄，细意精修补业牵。幻化杳冥随物性，虚无岂是乱相迁。龙飞入位真堪仰，虎伏休闲有自然。洞里烟霞何缥缈，神仙景致没休年。
泽泻池塘灌药畦，太清云黯步红霓。松花炼鼎龙山侧，甲第群仙凤鹤栖。分别要从华等级，微言道泰物须齐。自吟自咏求师侣，入品诗流旋作题。
道高人世礼周旋，语默如痴似不言。冼涤要教心地静，狐疑勿类水萍翻。经书说尽修真理，岁月休防罢引援。雅合无为深见识，阴阳去住促寒暄。
犹龙景象驾翔鸾，道在虚无天地间。一二合将归大体，五千言外不开关。仪形眇邈难相类，圣迹希夷语默闲。昔日西游如似梦，化胡异域却应还。
倾依慕善易为兴，却恐人心冷似冰。含识昭然何不达，非同物类信谁凭。强其志节皆知有，未尽任持早爱憎。倏忽便经闲岁月，凡间圣事可升腾。
逍遥我咏杳冥中，万物齐归各异同。晓解精微无所著，先从含识践真空。希夷自变刚柔理，述作纵横道不穷。剖判三才堪测度，辉华积德上玄功。
神丹妙道故延年，岂是凡流识大仙。老子尚犹能讳事，轩皇不许乱相传。谁知造化功夫力，罕见今生度宿缘。猛虎伏来龙驾驭，云腾五色思悠然。
谁知学道本来真，铅汞为媒最好亲。非是虚传经岁月，自缘无识探龙津。初凝白雪堪可贵，解点黄金妙入神。术数催驱依造化，老颜改作后生人。
非来非去亦非忙，所是凡为自短长。专志比徒归一等，谁知礼度畏三光。相传祇要达真境，勿说辛勤却易伤。授得道心皆语默，四时八节顺阴阳。
十洲洞府养神仙，岁说桑田屡变迁。老子商周为柱史，刘安拔宅上青天。名山隠遁非堪守，炼药修真本自然。想取仪形通感应，徒劳运智乱烹煎。
真空达得便须休，二起生三一上求。谩说希夷来遂古，还知造化不同流。伏藏密旨机关内，合会非常本自由。若遇逢师亲口诀，才年返少保千秋。
见他颜貌未知年，便说人间寿一千。修炼要门皆的实，行持法度甚精专。于身有益何般是，指口为明道理全。更拟细穷方外事，无言无语上青天。
大底缘由比类深，能中此道费光阴。若知浊浪澄清水，不达浮生认白金。走作真珠藏妙理，究推神室好相寻。功成稳审时间用，变转无穷重古今。
脱空谩语莫知真，诳惑愚蒙呼杀人。爱者拟求名利用，被他误赚怕论申。唯言草异生岩谷，更说天涯泛海津。有甚相干争道理，几家烧炼几家贫。
道法穷来理甚玄，知之修炼口亲传。栖真有象藏乌兔，自在遨游本地仙。赤水华池须是秘，黄牙宝鼎要精研。灵胎变化无相克，龙虎升腾论汞铅。
玄机圣境谩劳心，何似穷研道理深。升降自然随我命，莫教虚度向光阴。几人达得幽闲趣，如树争高力不任。暗里差殊终坠堕，神仙尚恐有飞沈。
济世勤行任百年，方知大道自昭宣。休夸解变黄金术，谁信空磨白玉穿。智慧宜从高见识，阴功及物最弥坚。是非达取此言语，宇宙常存隠圣贤。
青松本不树萧条，学士因何智自劳。金水朗然明皎洁，雪山堆积就中高。志心但觅三神药，凡目难观万里毫。我独闲吟谁解意，悠哉丽日压灵鳌。
穷真妙理访仙乡，云水青山地久长。闻说洞中诸境异，谁知鼎内有非常。遭逢祇是因缘感，费力无成枉用忙。瑞气青天含象彩，十洲闲坐论阴阳。
岂将容易话长生，辛苦徒劳业未精。安肯便教贪上得，先须礼让后纯诚。绛霄音旨人难解，白雪消停竖有横。象外仙山诸境趣，若非修炼蹑三清。
丹丘雾彩好林峦，尽是天宫不死仙。常与神人为窟宅，能兴风雨秀山川。溪头云出摇红叶，谷口村稀伴碧烟。题品洞门房密秘，隠藏踪迹恐相传。
南来北去及东西，万物难归一等齐。倏忽争知兴变易，幽玄恬澹不昏迷。区分有截无邪见，轨范如空咏好题。天且岂容私辅德，功成自竖入云梯。
天地为炉我自知，人无远虑必生疑。功夫未至劳悬想，增外声闻不改移。机巧岂逢容易得，是非终究欲何之。思量大海深渊理，光阴虚度影参差。
流砂一味细堪观，万象笼罗几百般。须向铅中相假合，分成鼎内见其端。烟霞聚散归深谷，水火相逢不用干。养就大还升世界，月宫乞取桂花看。
昆仑山上聚神仙，羽驾争行意不偏。积雪远看欹下界，巅峰高认涌流泉。真空的实难堪比，异景皆从造化迁。秘密岂教容易辨，玄中之外更深玄。
溟溟沧海浪涛深，雾蔽山峦不易寻。紫盖洞庭人驾鹤，虹霓城郭道为林。幽玄相去何多少，巧拙无由智慧侵。尽是同缘相引接，从容语话八仙心。
大都滋味莫因循，减节从教岁月身。述作比图人世解，凡情谩说内丹真。消停意上宽还远，宗旨犹来最好亲。动静机关勿劳苦，坎离卦象善调匀。
逍遥但信莫狐疑，天自高兮地本卑。晓取声闻归至道，从来法则尽如斯。物情运化真纯理，谩说周遮问不知。性识贤愚俱一体，善缘恶业影相随。
灵芝出见少人知，此是含玄故不疑。隠逸大同非妄想，精诚自化岂参差。翺翔碧落乘云驾，宛转虹霓入室时。至道就中升降等，凡田日用有盈亏。
先贤所诫恐心邪，不说神明道理耶。岂信炉中生白雪，是非汞内产丹砂。华池自有延龄药，龙虎相逢王几家。十月阴阳须满足，余残审细勿教差。
彩云轻举压天津，舞鹤迎鸾自在身。蟾影枝开三岛树，桃花风弄十洲春。相传灵异无虚说，道理分明尽是真。但信此中深护慎，修行所愿勿因循。
刚柔得所自安宁，五色霞光景象清。龙倚穴吟云雨至，虎依岩啸涧风生。从容海峤非遥远，倏忽烟萝别有情。谁到真空闲密地，火轮玉阙镇常明。
天非爱道许人修，学士愚迷不到头。内境拟将何所用，杳知深邃故难求。丹霞隠密堪依仗，雪月纵横入品流。消息顿然潜世虑，凡岐圣路有刚柔。
逍遥里外混诸天，澹荡其中四叙间。拂拭尘埃明印月，遍驱神鬼锁骊山。装添出没何奇异，秘隠藏真未是闲。但好消详清景内，勿生疑虑动机关。
口称千岁少年颜，不是天人即地仙。四海五湖皆遍历，十洲三岛去周迁。道高举措何优劣，精彩非常语更贤。物理开襟通象外，未知几许达深玄。
鸾栖洞府影交加，金鼎将成岂用夸。向日迎阳炉上火，中秋望月桂开华。丹砂伏定纵横药，白雪飞腾不离家。一种为铅铅自化，灵胎母子笑天涯。
离男坎女甚清廉，金鼎分毫上火炎。莫把余心怀利用，古先学士诫无厌。深藏异宝参详理，已渐成形旋要添。运转但教经岁月，光扬溢目众人瞻。
何人晓了是兼非，铅汞从凡隠圣机。福寿丹砂随日变，长生药鼎负龙威。秦皇汉武终邪见，大道神仙在杳微。学似牛毛成似角，故然堪笑两无依。
逍遥抱一岂相差，方便门开智慧花。神室分形添石髓，华池巨焰隠灵砂。穹隆务实归宗旨，释意从容不是赊。滋味勿教贪过度，必然混世老天涯。
龙虎刚柔隠圣方，一时和合运阴阳。周知配类无疏失，物性从来理自长。鼎里花开装五彩，心明火候制三黄。更能通得华池妙，南北东西不可当。
神仙不死几人存，欲界从头是可论。真实自然归至理，狂颠逢见道须尊。分明记取依经典，消息临时度晓昏。四叙推迁由反复，唯占日月顺乾坤。
逍遥密化道希夷，宗习群流我咏之。应是有情听譬论，莫教虚度悟参差。深穷动静宜消息，测隠玄元善所为。性识更能通幻梦，恬然存相似生知。
水精宫殿月华明，白玉为墙火不侵。八境风高骈羽驾，九重天上绛霞深。物情晃朗无遮隔，非是凡间比类寻。汗漫真游谁得到，桂花香洁影森森。
从凡入圣作梯媒，红焰炉深岂易裁。点化纵横名大药，纳驱杂类谩成灰。真铅即是机关理，暗室皆明任众猜。未究前言劳自苦，精穷玄妙乐康哉。
交结从头有顺违，方知雾散若云飞。超凡入圣含金体，抛弃迷蒙挂紫衣。细认消停无远近，分明意外隠玄机。相逢配偶为闲事，谁解调持得一归。
昭宣形体思悠然，那是愚夫那是仙。不识饶教非远近，误来何事苦相悬。含容里外无诸物，象法其由语话诠。品格调高奔世界，任从他宝四周迁。
知之修炼但辛勤，若志由来离六尘。金鼎乍分红焰火，月魂高锁碧潭津。深思五岭凡间路，好作三天物外人。万里州通宽世俗，清虚境象善求真。
知来秘法谕恒沙，须是铅开汞上花。烧炼勿令伤血脉，凡情散乱损黄牙。离男合度分明说，坎女和同不用夸。大矣日中成九转，红浆一饮到仙家。
还源根本杳难穷，秘密玄微造化中。白日昏迷常不见，青龙雾晓大家同。阴阳表里和烟碧，天地相鲜似火红。直要审详知道理，丹成千载上升功。
还元到即见真归，不是虚传羽化飞。大道勿将闲设用，精修别得便忘机。安排稳入龙宫内，变易终藏虎鼎威。豁达乾坤神妙理，逍遥铅汞共相依。
鹤骨岩岩混世间，不侵寒暑似童颜。精神爽丽方干典，举步如飞思虑闲。起坐问他修炼法，乱将词理勿交关。生来静却凡愚见，又说三仙有大还。
停腾火候诘炎山，九转方能济世间。玉蘂花开真可爱，红炉鼎内境幽闲。人逢药就延长久，羽驾仙迎返少颜。尽在目前非是远，定知时日好登攀。
泥丸本是命根宫，消息临时语话通。大道比来行气术，其余效验藉阴功。物情之理皆清浄，造化玄微事莫同。珍重此言深可意，腹中日运鼎花空。
无名踪迹故难兴，智者消详冷似冰。廓落异端随日变，乖违法度受天惩。机关勿使招他谤，亮直温和自举升。好事相宗堪轨范，方言内外一般称。
天生颜貌几何般，鹤骨餐霞厌俗观。赤水华池谁法则，白银为阙又堪看。来传音旨俱然混，位有尊卑勿异端。逆顺之中关理性，心田静外岂相干。
灵草灵砂起自然，却将非外乱烹煎。黄牙成土堪名药，秋石为胎本是铅。乐道逢来忻且喜，周知体认更完全。阳施阴授宜消息，不识时人在眼前。
逍遥我命在玄穹，鹤宿霞栖景致中。自得安宁兼养道，更将利益屏群雄。渊深引古知今用，劈斫区分尽可通。和畅五音从豁达，乾坤之内霭溟蒙。
巅峰一望不深潭，谁解缘情语话堪。暗室自开明日月，道心奇异老山庵。研穷妙理真消息，诫忌先贤让不贪。稽古尚为今法则，愚蒙太甚苦谈谈。
千年福寿自由人，万象星罗仰在身。宝马不教龟鳖乳，嘉禾须问谷田神。根株种植华池内，药鼎煎催运火匀。混沌分来皆是道，二仪交感八方亲。
非人口似泻汾河，此辈尘中有甚多。心恨貌恭无定止，舌夸端正乱乖讹。为官善政身荣禄，利剑休教石上磨。立待满盈船陷水，恶风从被海神拖。
精详语议四门开，舒惨阳和意外裁。远见风尘思往事，无穷日月去还来。乐耶指趣归三体，周旋道理遍九垓。贤圣人天常法则，卿云岭上白皑皑。
飞腾自在莫教赊，坎女离男共一家。无碍逍遥通智慧，将求利乐勿须夸。灵根就看和春雪，神室之中有绛砂。彼是彼非堪可重，常娥倚树笑唅呀。
贪染犹来理不通，虚劳岁月面西东。从前自是凡心别，利益须归上帝功。洞府名高同景致，尘泥踪迹莫知空。去非但向铅中作，变化飞腾大道雄。
达道真人见者稀，岂教容易等闲知。阴阳造化无非实，天地元精动合宜。功行三千须及物，还丹九转上升时。忙中岁月忙中遣，我本愚来性不移。
栖心隠逸故非常，大约恒持要久长。清浄好为皆是益，周旋理度审安详。法干驭物须平稳，顺日成功自酌量。倏忽之间堪疋配，临时巧拙见圆方。
香汤沐浴更斋清，运动形躯四体轻。魔鬼自然生怕怖，神魂必定转安宁。从无入有皆真实，去住何难妙最精。五行聚散归一体，灵源不用苦煎烹。
一身独善欲何之，争及衣冠解抚绥。浮世浅情无限量，愚蒙自是不相规。直须凭仗分明说，语取灵源问得知。要觅洞中闲日月，除将济事谩非为。
寻思道味咏吟哦，去住先贤有几何。性识无凝关要妙，浮沈依约不言多。但将子细分明说，犹恐闲非却被魔。救世比来心所愿，逍遥尽入扣玄歌。
铅汞丹方不谩论，同归一体有玄门。刚柔产取黄牙树，远近先明赤水魂。化质昭然清日月，纵横无碍杳乾坤。龙吟虎啸真非是，雾散云飞似雨奔。
道妙怀真纪异常，人间天上若存亡。潜机物类多中觑，纳取虚无定久长。碧落遨游归洞府，黄金不买自馨香。参同契合诸经说，精魄夺来烂紫光。
无为道大入幽玄，几许风光慕昔贤。对境尽同闲见识，忙中皆是急相煎。配匹直须宽雅淡，会有逢时不偶然。修炼但教坚志气，参详稳审更周旋。
含胎长养尽笼罗，岂离玄谈道理么。狐兔几曾能乳马，麦田断定不生禾。目前便是真佳境，汞内消停自合和。认取门庭深见解，红砂奇异涌恒河。
人心多是少相投，非识尘中上品流。不见真宗归物理，难知妙道后先休。生前内鼎宜烹炼，殊胜华池好渐修。但见完全凭土德，能调火候药皆秋。
玄之玄又见真空，巧拙临时要妙中。大智伏藏知远近，纤微尽达了然通。周旋物性谁区别，坦荡由来是且同。境致三才随有位，神光照室莹西东。
还丹未就且降魔，二八从教细搅和。离火摧驱凡入圣，坎铅功力甚偻㑩。红尘自化真堪贵，白雪增盈不用多。九转龙吟成虎啸，人非人是状巍峨。
难求的当问愚痴，那个堪言好事知。名利猛贪无有足，多端动止没规仪。浮生不实将何用，欲把非常乱作为。谩语饶教能配类，一朝患害𣨼他谁。
含元得一本真宗，误者平论总是空。万象都来皆备数，千言譬谕了然通。才高俊彦优堪赏，窃禄偷安有异同。唯愿他心如似我，不教陷恶罪身中。
干关万象审消停，子母相传日月精。产药要教千日化，玄门全藉五行清。灵胎脱体方知圣，铅汞梯媒不是名。金鼎就来从变质，阳和阴气两俱生。
九重天上帝仙居，愚昧求真道理疏。混沌初分长日月，精魂聚散记丹书。离男坎女皆相类，壬子丙丁异境殊。历劫因缘随世在，阴功及物最玄殊。
神水华池妙更精，非铅非汞妄干名。河车本是延龄药，戊子从教配类成。朱雀坎蛇安在后，青龙白虎免交争。若使真金全二八，何忧住世不长生。
还知受气禀天然，百法方为事理全。假合都来归至道，修持远大理通玄。二仪交感成祥瑞，八卦刚柔被俗牵。何谓此中生恍惚，直须款曲细精研。
玄门至道故无涯，自是人心所见邪。智识未能通大药，岂将容易拟荣家。千年圣境何虚谬，百劫曾修不用遮。龙虎欲成堪炼鼎，勿为利路乱交加。
论功须是一阳初，二八调和作楷模。固济但牢封密闭，莫教中道有差殊。依时消息专心记，在意停腾运火徐。日月无亏明节候，从容愿所不踌躇。
还丹百数细须寻，以验从来道理深。火候混成如白屑，水中凝结是黄金。循环复始周旋鼎，造化驱驰要用心。消息玄门穷八卦，飞腾自在远山岑。
真空修炼永长年，不识还丹在眼前。一得清来光宇宙，千朝须是用烹煎。人间天上分明录，汞里花开岂偶然。达取但教依理路，勿贪世利悮周旋。
烘烘火色水中论，至宝须教鼎内存。点化自然常在手，区分道理有玄门。莫将容易夸言说，尽入虚无是我尊。天动地神邪可畏，丹能飞走似云奔。
人是人非意颇同，较量此事尽归空。无为政化求真理，方表深仁大道雄。举止但能恒有节，寻思何处不周通。寰瀛善恶知多少，莫忘生前积德功。
因缘业障遇真稀，黄帝乘龙岂是非。达识尚凝常恍惚，愚蒙学解故相违。华池秘密人天授，神室光扬日月辉。智者无言皆口嘿，敢将容易论玄机。
高山石室半空嵌，选取灵芝草尽芟。法意要修心一等，道情焉用口三缄。丹砂保重开清境，白发相宜倚翠岩。曩劫缘中因种在，布衣鹤袖凤来衔。
归依妙法要精专，极目烟霄路不偏。日月明通三界眼，云梯上有十洲仙。慈悲愿力弥何远，烦恼能除道最坚。救苦观音名利益，经文曾与世间传。
修心慕道入玄机，方便门停次第依。种性莫教拘执定，因缘去住不相违。离他少欲阴功积，淡薄深来绝是非。浮世利名常自遣，真空妄想一时归。
耳根清静本来修，万法从心不外求。海岳动摇山色异，玄珠尽在眼中收。持斋道士寻红药，醉卧仙人未白头。麋鹿同群方可信，逢春但笑乐花秋。
忘机悟既见真诠，慕道威仪立善缘。语默但教方外用，玄微通达自弥坚。利名染著还如梦，性相归来猛似泉。三业之中堪发问，勿令万法不精专。
随机发问绝亲疏，法界明文本不殊。厌苦群生含万像，归依大觉达三无。莲开湛寂真如境，屋里空劳总是虚。缘起性中平等用，直须乐道善心居。
道高人世礼周旋，语默如痴似不言。洗涤要教心地静，狐疑勿类水蓱翻。经书说尽修真理，岁月休防罢引援。雅合无为深见识，阴阳去住捉寒暄。
大道逢来是宿缘，终期定可访真仙。山中修炼非州郡，城里无荒隠市鄽。秘术岂教容易得，幽深还许递相传。超凡入圣浑闲事，问取人间十洞天。
天地为炉我自知，人无远虑必生疑。功夫未至劳悬想，境外声闻不改移。机巧岂逢容易得，是非终究欲何之。思量大海深渊理，光阴虚度影参差。
溟溟沧海浪涛深，雾蔽山恋不易寻。紫盖洞庭人驾鹤，虹霓城郭道为林。幽玄相去何多少，巧拙无由智慧侵。尽是同缘相引接，从容语话八仙心。
天非爱道许人修，学士愚迷不到头。内境拟将何所用，杳知深邃故难求。丹霞隠密堪依仗，雪月纵横入品流。消息须然潜世虑，凡岐圣路有刚柔。
逍遥里外混诸天，澹荡其中四叙间。拂拭尘埃明印月，遍驱神鬼鏁骊山。装添出没何奇异，秘隠藏直未是闲。但好消详清景内，勿生疑虑动机关。
巅峰一望水深潭，谁解缘情语话堪。暗室自开明日月，道心奇异老山庵。研穷妙理真消息，诫忌先贤让不贪。稽古尚为今法则，愚蒙太甚苦惔惔。
贪染犹来理不通，虚劳岁月面西东。从前自是凡心别，利益须归上帝功。洞府名高同景致，尘泥踪迹莫知空。云非但向铅中作，变化飞腾大道雄。
栖心隠逸故非常，大约恒持要久长。清浄好为皆是益，周旋理度审安详。法干驭物须平稳，顺日成功自酌量。倏忽之间堪匹配，临时巧拙见圆方。
一身独善欲何之，争及衣冠解抚绥。浮世浅情无限量，愚蒙自是不相规。直须凭仗分明说，诘取灵源问得知。要觅洞中闲日月，除将济事谩非为。
寻思道味咏吟哦，去住先贤有几何。性识无凝关要妙，浮沈依约不言多。但将子细分明说，犹恐闲非却被魔。救世比心来所愿，逍遥尽入扣玄歌。
千般万类不相逢，天地尊卑岂易穷。海岳高深随日转，神仙聚乐隠尘中。鲜求名利知贪少，多事闲忙总是空。几个心贤平坦荡，十洲三岛自从容。
九重天上帝仙居，愚昧求真道理疏。混沌初分长日月，精魂聚散记丹书。离男坎女皆相类，壬子丙丁异境殊。历劫因缘随世在，阴功及物最玄珠。
还知受气禀天然，百法方为事理全。假合都来归至道，修持远大更通玄。二仪交感成祥瑞，八卦刚柔被俗牵。何谓此中生恍惚，直须款曲细精研。
因缘业障遇真稀，黄帝乘龙岂是非。达识尚凝常恍惚，愚蒙学解故相违。华池秘密人天授，神室光扬日月辉。智者无言皆口默，敢将容易论玄机。
凤皇燕雀不同群，非类宜然信有闻。好景销磨还尔梦，方在虚诞似浮云。闲吟比喻明如日，雅道留情旧典坟。堪与言论谁是识，舜琴惠爱鼓南薰。
何为禅定性心同，解说真如物外空。几许修行缘上得，惑多妄想障于聪。名彰道理千世永，善恶都归万法中。应现机关俱寂默，始知明鉴照昏蒙。
无萦无虑鬓如黳，手执仙经杖一藜。猛利销磨闲岁月，玄中妙道入云霓。红尘世界何拘束，白日山川高又低。去住自然皆寂默，逍遥不假上仙梯。
高山树叶翠森森，寂静因中道最深。利得昆仑皆璞玉，不须丽水有真金。浇漓渐变同尧日，薄俗将重理舜琴。祸福年长随世改，玄门大戒喻飞沈。
玄珠道在口中衔，未信前人明似鉴。试问心田佯兀兀，可怜肌骨瘦岩岩。自言世界归依重，志诵经文不用搀。炼得气来身且健，日斜常望鹤栖杉。
四叙相迁亦可观，斜扉半掩半欹关。诗吟海岳皆空尽，扇觉秋凉渐放闲。树影临窗迷远思，渴禽恋水复飞还。旋教摘果瞑心话，叶木苍苍天地间。
秋鏁烟岚日未蚁，道情欲话老僧期。旋烹茶灶心先喜，摇撼松风睡思迟。鹤唳九霄堪入画，云平三界化无私。真宗象教非虚说，对境成空是我师。
夜醮星坛海岳飞，龙车摇曳羽云衣。红霞影里轻烟色，玉烛风清皓月辉。三岛花明铺锦绣，千年鹤送下金扉。仙家莫道无多事，十二琼楼恨不归。
往事悲欢笑一场，乾坤有甚可思量。空知造化情多矣，却是愚蒙不久长。世上周通添眷恋，人间善恶自舒张。熙熙尽入无为内，明月清风道路忙。
寻思往事便堪疏，空有闲云万里余。满目都来情郁郁，劳心谁把谩驱驱。星辰日月高天际，云散烟花遍海隅。道德流行宽世界，时捻笔砚亦看书。
是非人我利名心，情伪言同海似深。浩渺无涯成理性，无为志大可胜任。千年岁月周游在，万卷诗书不易寻。世界之中宽更远，从分混沌至如今。
春长秋风败黄叶，白发老人慵把镊。光景如箭亦如飞，我不聪明贤者说。知近知深知更远，善缘恶境勿交涉。勿交涉，语重叠，古往今来闲日月。
孤云野鹤镇常闲，随宜自在杳冥间。杉松高拔千万尺，寒泉引望峭青山。大道烟霞看更远，将临海峤叩玄关。知之修炼凡超圣，岁月空深不易攀。
茅庵养道静深山，解笑光阴解驻颜。谁能苦志离人间，孤云情僻岂容攀。日餐松柏知其味，不问王侯朱紫贵。修行但好倍精专，十洲洞府有神仙。
君子淡交如似水，小人交结甘如醴。微漥浪息派分流，倏忽之间生谤毁。但去骄矜添意气，贞松全胜凡花卉。狂风秪是有尘埃，大海潮宗深无底。
中秋夜，圆转魄，东升慢上露先湿。起清风，明似雪，薄衣阶下寒泉滴。随宜情，何豁达，五音罢去无踪迹。星稀斗暗天宽窄，桂华望处谁不惜。
二月寒食经新雨，开花绽柳人无语。近水溪边嫩枝条，攀折悠飏还似舞。车骑园林看不若，村笛歌声更互作。光阴番次不因循，民安万岁家家乐。
春风绿野遍天地，枯朽渐随红日丽。世界包含雨露新，东郊舒畅芳菲媚。烟波柳嫩摇拂水，时迁荡飏情已矣。不言往昔与今来，海岳高深升万里。
上元时节皆相慕，皇都城里万家灯。笙歌有处共夸称，架肩叠足几许层。轻尘雾敛月明中，车骑云𫐌五夜风。意气尽随年少得，九衢填咽乐声同。
运偶昌时远更深，果然谷在我中心。从风臣偃光朝野，此日清华见翰林。举措乐时周礼法，思贤教古善规箴。少年学士文明世，一守贤毫数万寻。
功成积劫印文端，不是南册得恐难。眼睹数重金色润，手擎一片玉光寒。炼时百火精神透，藏处千年莹采完。定果熏修真秘密，正心莫作等闲看。
四望平川独一峰，峰前潇洒是莲宫。松声竹韵千年冷，水色山光万古同。客到每怜楼阁异，僧言因得鬼神功。悬民遥喜行春至，鼓腹闲歌夕照中。
是个人言好性灵，镐京碑记念千厅。五言出格为诗匠，百盏长杯应酒星。曾把篆求身上紫，几将金买面前青。多闻国士相寻访，莫把松门画夜扃。
希奇宝象兽中王，猛毅雄心世不当。四足端然如玉柱，双牙利剑若金铓。立观峭峻成山岳，动必摇形见者慌。但以声名告丑类，从今何敢作灾殃。
雨里飞花片片红，雨微花乱转溟蒙。川原何处连天草，帘幕无人半日风。寂寞刘桢新病后，凄迷庄舄苦吟中。可堪更是黄昏景，燕冷鶑寒恨想同。
春日闲销一局棋，春愁还得数篇诗。高吟大醉何人问，英略雄图久已知。破产虽无容足所，丈夫岂合以家为。时来富贵终须有，懒学梁鸿赋五噫。
离怀如醉复如痴，脉脉无言不展眉。秋草空牵幽意在，征轩疑有断魂随。残星更漏门开处，斜月帘栊酒醒时。此恨谁能解消遣，因题红叶偶成诗。
飘泊年年颇恨身，梁园未到滞咸秦。上楼独为青山立，揽鉴初惊白发新。北叟何曾悲失马，宣尼犹自问迷津。功名分有终须得，莫强忧愁耗尔神。
王师犹未下全吴，何日封章贺献俘。正是郁蒸生瘴疟，可堪不潦满江湖。威宣铁轴千艘盛，执撼金陵一垒孤。羁客无能为筹略，闲消白日覆棋图。
天寒云彩变春辉，霡霂来如晓雾飞。著物先饶芳草湿，盈空旋翳碧山微。鶑村树密吹应遍，鸳瓦檐高滴尚稀。丞相追班方入贺，沙堤柳色正依依。
三年多谢主人翁，杯酒相宽礼数丰。唯惜时光如走马，懒询天道似张弓。秋深街巷槐花雨，夜静厅堂苇箔风。尽是无憀肠断处，都将分付醉乡中。
舒元舆是赋家流，我有余研不尽收。今日谢君贻好句，恨无双珮略相酬。神仙见谪情虽薄，风雨相轻恨未休。为报悦人须以礼，不同苏小耐惭羞。
多情如病苦难医，头绪多于折藕丝。送客落花行马处，望乡残月倚楼时。忆来几入春深梦，感极翻成酒后悲。大抵为君言不尽，彩笺闲咏合欢诗。
嵩室乱峰三十六，嵩阳今复住何峰。已因诗好声名出，却为情高仕进慵。白鸟白云秋色树，水南水北月明钟。逍遥自得闲吟兴，谁识夫君是卧龙。
风骚夐古少知音，本色诗人百种心。顺熟合依元白体，清新堪拟郑韩吟。搜来健比孤生竹，得处精于百炼金。唯我与君相唱和，天机自见不劳寻。
渭北居来似塞垣，三逢尧历度寒暄。家贫老幼思归国，性僻交朋少及门。天暖忆游沙苑寺，雪中会过洛河村。流年又是重阳节，赏菊论诗酒一樽。
拾笔闲题红叶时，醉容相向亦相宜。塞垣风劲应吹尽，江国霜微想半衰。嫌听满阶鸣夜雨，曾看临水映疏篱。春光不许长如此，旋放寒梅嫩柳枝。
二十年前会忆游，彭亡渡口泊孤舟。一程林下登山路，百尺谿边汲水楼。磬韵似烟和烛袅，松声如雨入窗流。别来往事都成梦，谁寄篇章问惠休。
西风袅袅欲昏黄，草木萧萧绿翅凉。暗傍远灯催络纬，独经遥夜伴啼螀。露濡虫纲丝潜断，月照澄江练有光。几处疏砧红叶寺，谁怜弄杼不成章。
三年不见远江梅，长到梅时把酒杯。似共故人千里别，空思近腊数枝开。心随晓月经乡渚，梦与春云傍钓台。金蕊琼花风雪景，凭谁图画入关来。
风幡轻细翠悠飏，楼阁轻寒水满塘。柳絮微烟吟思足，梨花淡月睡魂香。江山似画怜湘浦，鱼笋尝新忆华肠。早是春阴忆无赖，可堪中酒恶情阳。
新年吟咏喜经旬，金粟山边渭水滨。微雪尚妨天气暖，衰林先让鸟声春。牵情但恨梅花谢，醒酒空思桂蠹辛。深感相将游汴水，梦中杨柳已迷人。
蜀国香笺似彩霞，装成近集入京华。千篇诗好精灵器，百轴文雄侠少夸。繁富积皇新职贡，妍明春帝晓鶑花。彤庭何处安排好，李谪仙才称草麻。
风月心肠别有情，灵台珠玉气常清。微吟暗触天机骇，雅道因随物象生。春是主人饶荡逸，酒为欢伯伴纵横。莫嫌宫体多淫艳，到底诗狂罪亦轻。
风回玉宇拂窗栏，欲晚层城科峭寒。含月有光吟不尽，著烟无迹画方难。江春南国兼梅落，塞腊西山向竹残。何处多情偏入赏，狂随舞袖绕杯盘。
堪嗤栖屑客长安，风雪加添近腊寒。江笔呵来书字淡，孤灯挑尽向窗残。十年苦思诗千首，一夕回肠事万端。家住天涯归未得，岭梅江蓼自辛酸。
去年秋值罢文闱，今岁无憀自陕归。雪月好吟还唱和，风云未至且依违。江南梅早多红蒂，渭北山寒少翠微。犹赖一樽消遣恨，不堪枨触躁时机。
岭外路遥君赴任，陕西年尽我归家。长亭际会情无限，一夕分飞恨又赊。夜话无灯松火继，晓行乘月乱山斜。七千里驿谁相伴，雪里寒梅正放花。
归来何物可消忧，县寺萧条懒强游。酒价未偿重贳取，雪诗休厌且交酬。兼怜春近如迎客，莫惜年残似急流。天子承祧重文物，花时早约入皇州。
飘零踪迹尚堪悲，唯向三贤最受知。少俊有名输贾谊，宦游多难比张仪。诗中老格何人爱，酒后佯狂识者嗤。北省郎官应见诮，明时犹尚进身迟。
鸾舆西幸郊天日，洛水桥南乍识君。投分埙箎无异曲，定交兰菊有余芬。别来信阻年将尽，望去台高日又曛。堪恨支离何所似，波中萍叶岭头云。
逢腊欣酬吟咏才，已知春色向人来。口脂润逐银罂赐，百药香随钿合开。梁苑辞臣堪赋雪，寿阳公主好妆梅。更怜罢猎归侵夜，重对歌筵红烛台。
惜春将尽自徘徊，巷馆残阳户半开。芳树更无鶑舌语，故巢空有燕归来。音书杜绝家千里，愁愤消磨酒一杯。地狭长沙何所适，行谣方忆摘杨梅。
九十日春知枉度，樽前无赖独咨嗟。空城北走诸陵道，古苑南连百里沙。翠忆玉津官舍竹，繁思金马故城花。去年言与君游洛，况味争如不在家。
残花飞尽留芳草，萦寞孤怀话未能。天气暄寒犹未定，春衫脱著自无凭。荔枝结子思南越，湖水宜茶忆竟陵。看是清和时又过，林亭何处度炎蒸。
春深水榭絮纷纷，支策临高日欲曛。故国已迷巴徼路，断肠空似岭头云。燕飞芳草随天远，鶑啭残花隔竹闻。物景感人情不尽，因成吟咏寄于君。
寂寂闲居客至稀，静中滋味意何归。因探易象知深旨，自喜吟高得化机。桑露乍寒蚕欲老，草烟才暖蝶交飞。樊川物景终南翠，遂性空思杜紫微。
一名倜傥动皇州，寄应王门作解头。将领风骚推李杜，较量英勇让曹刘。春闱有诏俄中辍，秋赋随时亦暂休。金殿制科思取应，远飞章句问喜谋。
簿书军吏日相随，心在喧哗旨趣卑。明月夜吟无意绪，白云秋约笑羁縻。宛陵古寺经游少，叠嶂名楼眺望迟。堪重高人陈处士，不来寻访已多时。
谿上严陵古钓台，倚楼凝望自徘徊。先生能保孤高节，英主尝师王霸才。日暮白云迷草莽，岸平春水浸莓苔。登临不尽微吟兴，花落东风首重回。
柳暗江亭春正深，黄鶑百啭有余音。自惭分判颁条政，谁信常怀易俗心。吟次落花浮砚水，静中飞絮满帘阴。及瓜即是归丹阙，莫惜时来一访寻。
郡在江湖烟树间，谢公遗踵好跻攀。诗中胜景堪吟啸，池上清风足往还。疑思但怜云映水，回头不觉日衔山。登临屡起归欤兴，看是槐花满故关。
水国迎凉暑气消，思清吟啸语雄豪。远如海树黄云晓，健比秋风白浪高。酬答愧无明月珮，纵横争及解牛刀。和诗送别昭亭路，何似金銮夺锦袍。
宣城相送思依依，正是红莲菡萏时。行色迎秋清似画，别情因景化为诗。人离湖水南边岸，蝉听槐花北向枝。天子文明是何地，丹霄岐路莫生疑。
近遣司宾小吏时，寄书兼寄十篇诗。自惭不是阳春曲，谁敢徼求作者知。叠嶂晚登空远望，昭停别后倍相思。夜来还有微吟兴，风动新荷月满池。
吟成大雅百篇诗，首首清新鉴者谁。草卷密封先见赠，药栏斜倚看多时。意如虎窟难中得，字比云峰险处奇。珍重十僧声价外，江南屈指即吾师。
清秋江国有余暄，谢朓遗风称雅言。帘下水亭人吏静，窗分笑阁簿书繁。坐来幽蝶双飞过，吟次高梧一叶翻。自笑无能莅公事，将何才术了君恩。
诗成奏入冕旒前，小谏官资骤转迁。带职喜为仙馆吏，立班常近御炉烟。清华拜命知深忝，謇谔非才愧昔贤。多谢宣城旧知己，寄来新句满花笺。
生日称觞自六宫，香焚甲观画堂中。太平历数归英主，上寿年龄属圣躬。玉树有花因瑞雪，钧天呈曲在虚空。三公进贺祯祥事，先奏河清达帝聪。
吾皇享福自无涯，百辟称觞礼数加。韶乐揭天如上界，𬬻香映日似轻霞。空中紫气圆成盖，海上蟠桃暖放花。感应圣人千万寿，神仙日月属官家。
皇朝令节号乾明，万国嘻嘻若大庭。多士进诗随禹贡，千官献酒祝尧龄。天香晓降闻仙乐，南海秋来见寿星。黎庶更思瞻盛礼，待封日观禅云亭。
鸾杯进酒近天颜，拜舞风清响珮环。瑞日正高重御宴，摵鞭才定再催班。霓旌绛节仙家乐，金阙银台海上山。绮陌晓来回望处，建章楼阁紫云间。
圣节祥烟蔼御𬬻，殿庭严肃响山呼。赭袍日照来天上，玉佩风清侍座隅。古字数行仙药诀，鲛绡十幅寿星图。远方拜表来朝贡，兼贺虹流电绕枢。
汉家台榭与天通，甲观苍苍紫气中。佳节夜来宣受贺，寿杯朝进祝延洪。管弦嘈囋惊花发，同日晴和向雪融。宴次宫鹦忽飞过，随呼万岁语玲珑。
君王降诞继陶唐，每至嘉辰睹异祥。宫树晓来生瑞露，金门夜半有天香。皇亲朝觐随章奏，中使颁宣散道场。万国人臣皆悦乐，巍巍圣德自无疆。
庆诞长生宝殿中，非烟五色覆诸宫。酒为天禄资君寿，曲奏霓裳乐帝聪。悲翠帘前云气紫，珊瑚枝上雪花红。太平天子闻称贺，先喜年年过岁丰。
圣节思归会帝京，得随班列祝文明。河清见底为嘉瑞，海水无波表太平。月夜忽闻仙乐奏，宫中时有彩云生。诗成拜表同封进，愿继词臣雅韵声。
日上扶桑第一枝，东方楼阁曙光时。万邦将启乾明宴，两制应宣御制诗。乐感羽毛皆率舞，神和福禄自来宜。谏垣班列天颜近，暂乞归朝侍玉墀。